MT Il-Ġurnal Uffiċjali tal-Unjoni Ewropea L 260/61

DEĊIŻJONI TAL-KUMMISSJONI (UE) 2016/1699

tal-11 ta' Jannar 2016

dwar l-iskema ta' għajnuna li tirrigwarda l-eżenzjoni tal-qligħ eċċessiv SA.37667 (2015/C) (ex 2015/NN) implimentata mill-Belġju

(notifikata bid-dokument numru C(2015) 9837)

(It-testi bil-Franċiż u bl-Olandiż biss huma awtentiċi)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-partijiet interessati sabiex jissottomettu l-kummenti tagħhom f'konformità mal-Artikoli msemmija (1) u wara li kkunsidrat dawn il-kummenti,

Billi:

1. PROĊEDURA

(1) Permezz tal-ittra tad-19 ta' Diċembru 2013, il-Kummissjoni talbet lill-Belġju jipprovdi informazzjoni dwar is-“sistema ta' deċiżjonijiet fiskali bil-quddiem dwar il-qligħ eċċessiv” (l-“eżenzjoni tal-qligħ eċċessiv” jew l-“iskema inkwistjoni”), li hija bbażata fuq l-Artikolu 185(2)(b) tal-“Code des impôts sur les revenus 1992” (Kodiċi dwar it-taxxa fuq id-dħul tal-1992 — is-“CIR 92”). Il-Kummissjoni talbet ukoll lista tad-deċiżjonijiet bil-quddiem dwar l-applikazzjoni tal-iskema ta' eżenzjoni tal-qligħ eċċessiv.

(2) Permezz tal-ittra tal-21 ta' Jannar 2014, il-Belġju wieġeb għall-mistoqsijiet li dehru fit-talba għall-informazzjoni tal-Kummissjoni. Madankollu ma bagħatilhiex il-lista li talbet ta' deċiżjonijiet bil-quddiem, minħabba li, kif spjega, din it-talba kienet teħtieġ aktar żmien.

(3) Fil-21 ta' Frar 2014, il-Kummissjoni bagħtet xi mistoqsijiet ta' segwitu u tenniet il-talba tagħha għal-lista tad-deċiżjonijiet bil-quddiem. F'dak li jirrigwarda d-deċiżjonijiet maħruġa fl-2004, l-2007, l-2010 u l-2013 taħt l-iskema inkwistjoni, hija talbet ukoll li jintbagħtilha t-test sħiħ tad-deċiżjonijiet kif ukoll l-applikazzjonijiet għal deċiżjoni korrispondenti, l-annessi u, jekk ikun il-każ, kwalunkwe korrispondenza ulterjuri relatata ma' dawn l-applikazzjonijiet.

(4) Fit-18 ta' Marzu 2014, il-Belġju wieġeb għall-mistoqsijiet ta' segwitu tal-Kummissjoni billi bagħtilha d-deċiżjonijiet bil-quddiem mitluba, inklużi l-applikazzjonijiet, l-annessi u l-korrispondenzi ulterjuri relatati mal-ħruġ ta' dawn id-deċiżjonijiet.

(5) Permezz tal-ittra tat-28 ta' Lulju 2014, il-Kummissjoni għarrfet li l-eżenzjoni tal-qligħ eċċessiv setgħet tikkostitwixxi għajnuna mill-Istat inkompatibbli mas-suq intern. Hija talbet ukoll informazzjoni oħra dwar diversi deċiżjonijiet partikolari. Permezz tal-ittri tal-1 ta' Settembru u tal-4 ta' Novembru 2014, il-Belġju wieġeb għat-talba tat-28 ta' Lulju 2014.

(6) Fil-25 ta' Settembru 2014 saret laqgħa bejn is-servizzi tal-Kummissjoni u l-awtoritajiet Belġjani.

(7) Permezz tal-ittra tat-3 ta' Frar 2015, il-Kummissjoni għarrfet lill-Belġju li kienet iddeċidiet li tiftaħ il-proċedura ta' investigazzjoni formali prevista fl-Artikolu 108(2) tat-Trattat dwar il-Funzjonament tal-Unjoni Ewropea (“TFUE”) dwar l-eżenzjoni tal-qligħ eċċessiv.

(8) Fid-29 ta' Mejju 2015, wara li talab estensjoni tal-iskadenza, il-Belġju bagħat il-kummenti tiegħu dwar id-deċiżjoni tal-ftuħ.

(9) Fil-5 ta' Ġunju 2015, id-deċiżjoni tal-ftuħ tal-proċedura ta' investigazzjoni formali (id-“deċiżjoni tal-ftuħ”) ġiet ippubblikata f'Il-Ġurnal Uffiċjali tal-Unjoni Ewropea (2). F'din id-deċiżjoni, il-Kummissjoni stiednet lill-partijiet interessati sabiex jgħaddu l-kummenti tagħhom dwar il-miżura inkwistjoni.

(10) Fl-1 u fit-2 ta' Lulju 2015, il-partijiet interessati ppreżentaw il-kummenti tagħhom dwar id-deċiżjoni tal-ftuħ li ntbagħtu lill-awtoritajiet Belġjani. Fl-14 ta' Settembru 2015, il-Belġju għarraf lill-Kummissjoni li ma kellux intenzjoni li jikkumenta dwar dawn il-kummenti.

(11) Permezz tal-ittra tas-16 ta' Settembru 2015, il-Kummissjoni talbet lill-Belġju jissostanzja ċerti argumenti ppreżentati fil-kummenti bil-miktub tiegħu tad-29 ta' Mejju 2015 dwar id-deċiżjoni tal-ftuħ. Il-Belġju wieġeb għal din it-talba bl-ittra tas-16 ta' Ottubru 2015.

(12) Is-servizzi tal-Kummissjoni u l-awtoritajiet Belġjani ltaqgħu fl-20 ta' Ottubru u fis-7 ta' Diċembru 2015.

2. DESKRIZZJONI TAL-ISKEMA INKWISTJONI

2.1. L-iskema ta' eżenzjoni tal-qligħ eċċessiv

(13) L-iskema ta' eżenzjoni tal-qligħ eċċessiv tippermetti li l-kumpaniji residenti Belġjani li jifformaw parti minn grupp multinazzjonali u l-istabbilimenti permanenti Belġjani ta' kumpaniji residenti barranin li jifformaw parti minn grupp multinazzjonali (l-“entitajiet Belġjani ta' grupp”) inaqqsu l-bażi taxxabbli tagħhom fil-Belġju billi jnaqqsu l-“qligħ eċċessiv” tagħhom mill-qligħ li jkunu rreġistraw fir-realtà. Dan il-qligħ eċċessiv jiġi ddeterminat billi wieħed jistma l-qligħ medju ipotetiku li impriża indipendenti (3) li twettaq attivitajiet simili tista' tagħmel f'ċirkustanzi simili u jnaqqas dan l-ammont mill-qligħ realment irreġistrat mill-kumpanija Belġjana ta' grupp ikkonċernat. Biex wieħed jibbenefika minn eżenzjoni tal-qligħ eċċessiv, jeħtieġ li s-“Servizz tad-Deċiżjonijiet bil-Quddiem” jadotta deċiżjoni bil-quddiem.

(14) Skont l-awtoritajiet Belġjani (4), l-eżenzjoni tal-qligħ eċċessiv hija ġġustifikata mix-xewqa li jkun żgurat li entità Belġjana ta' grupp tkun intaxxata biss tal-qligħ ta' distakkament, billi titħalla teżonera mill-bażi taxxabbli tagħha l-qligħ irreġistrat li jaqbeż l-imsemmi qligħ ta' distakkament, korrispondenti għas-sinerġiji, l-ekonomija ta' skala jew vantaġġi oħrajn li jirriżultaw mill-parteċipazzjoni tagħha fi grupp multinazzjonali u li ma jeżistix għal impriża indipendenti simili.

(15) Skont l-awtoritajiet Belġjani (5), l-ammont tal-qligħ eċċessiv eżentat taħt l-iskema ta' eżenzjoni huwa stabbilit permezz ta' approċċ f'żewġ stadji: — L-ewwel nett, il-prezzijiet ta' distakkament applikati għat-tranżazzjonijiet konklużi bejn l-entità Belġjana ta' grupp u l-kumpaniji li hija assoċjata magħhom huma ffissati fuq il-bażi ta' rapport dwar il-prezz tat-trasferiment ipprovdut mill-kontribwent. Peress li l-entità Belġjana ta' grupp hija kkunsidrata bħala l-“imprenditur ċentrali” fil-kuntest ta' din ir-relazzjoni, il-qligħ residwu li jirriżulta minn dawn it-tranżazzjonijiet huwa attribwit lilha. — It-tieni nett, skont il-Belġju, il-qligħ residwu ma għandux jitqies bħala l-qligħ ta' distakkament tal-entità Belġjana ta' grupp peress li jista' jaqbeż il-qligħ li impriża indipendenti simili kienet tagħmel f'ċirkustanzi simili għal dawk li fihom topera l-entità mingħajr ma tifforma parti minn grupp multinazzjonali. Għaldaqstant, dan il-“qligħ eċċessiv” huwa stabbilit fuq il-bażi ta' rapport ieħor ippreżentat mill-kontribwent fl-applikazzjoni għal deċiżjoni bil-quddiem li huwa jkun ressaq taħt l-iskema inkwistjoni, u jiġi eżentat mit-taxxa.

(16) Il-Belġju jsostni li r-rapporti ppreżentati matul dawn iż-żewġ stadji japplikaw il-metodi l-aktar xierqa ta' ffissar tal-prezz tat-trasferiment tal-OECD. Fil-prattika, l-informazzjoni pprovduta tindika li l-metodu użat matul it-tieni stadju huwa l-metodu ta' tranżazzjoni tal-marġni pożittiv (“MTMP”). L-użu tal-MTMP f'dan il-kuntest għandu l-għan li jwassal għal approssimazzjoni tal-profittabbiltà ta' entità li tifforma parti minn grupp multinazzjonali billi tiġi kkomparata mal-qligħ ta' impriżi (awtonomi) indipendenti (6) simili li jwettqu attivitajiet simili. L-MTMP jgħin fl-istima tal-qligħ li impriżi indipendenti jistgħu jagħmlu minn attività, pereżempju l-bejgħ ta' oġġetti, billi tittieħed bażi xierqa bħall-ispejjeż, il-fatturat jew l-investimenti f'assi fissi (skont il-funzjonijiet eżerċitati, ir-riskji assunti u l-assi użati) u billi jiġi applikat proporzjon ta' qligħ (“indikatur tal-livell ta' qligħ”) li jirrifletti dak osservat fuq din il-bażi għal impriżi indipendenti simili.

(17) L-MTMP jippermetti l-kalkolu ta' qligħ medju ipotetiku għall-entità Belġjana ta' grupp fuq il-bażi ta' studju li jistabbilixxi paragun bejn din l-entità u impriżi indipendenti simili (7). Il-qligħ medju ipotetiku huwa stabbilit bħala valur fil-medda interkwartili tal-indikatur tal-livell ta' qligħ magħżul għal grupp ta' impriżi indipendenti simili (8), li l-medja tiegħu hija kkalkolata fuq perjodu partikolari (ġeneralment ħames snin). Il-Belġju jqis dan il-qligħ medju ipotetiku bħala l-qligħ li l-kumpanija Belġjana ta' grupp kienet tagħmel kieku kienet kumpanija indipendenti minflok entità li tifforma parti minn grupp multinazzjonali. Għall-finijiet ta' din id-deċiżjoni, il-qligħ huwa indikat bil-frażi “qligħ ta' distakkament aġġustat”.

(18) L-ammont tal-qligħ eċċessiv li jrid jiġi eżentat wara jiġi kkalkulat bħala d-differenza bejn il-qligħ ta' distakkament stmat għall-entità Belġjana ta' grupp skont l-ewwel stadju (medja kkalkolata fuq perjodu kkunsidrat) u l-“qligħ ta' distakkament aġġustat” miksub waqt it-tieni stadju (ukoll medja kkalkolata fuq l-istess perjodu kkunsidrat). Din id-differenza hija espressa f'persentaġġ ta' eżenzjoni mill-qligħ qabel it-taxxa (EBIT (9) jew PBT (10)) sabiex jinkiseb persentaġġ medju tal-qligħ eċċessiv fuq perjodu kkunsidrat. Dan il-persentaġġ jirrappreżenta t-tnaqqis mill-bażi taxxabbli li ġiet aċċettata u applikata, taħt l-iskema inkwistjoni, għall-qligħ li l-entità Belġjana ta' grupp attwalment irreġistrat għall-ħames snin li matulhom id-deċiżjoni bil-quddiem torbot lill-amministrazzjoni tat-taxxa Belġjana.

(19) L-awtoritajiet Belġjani jsostnu li r-riżultati kummerċjali mistennija mill-entitajiet li jibbenefikaw mill-iskema inkwistjoni jiġu vvalutati skont il-qligħ li attwalment ikunu rreġistraw wara tliet snin. Il-persentaġġ miftiehem imbagħad jista' jiġi aġġustat skont il-bżonn waqt din il-valutazzjoni. Madankollu xejn ma jindika li din il-valutazzjoni diġà wasslet għal xi aġġustament tal-persentaġġ miftiehem fil-każijiet eżaminati mill-Kummissjoni.

(20) Fuq il-bażi tal-Artikolu 185(2) tas-CIR 92, deċiżjoni bil-quddiem hija obbligatorja biex wieħed ikun jista' jibbenefika mill-eżenzjoni tal-qligħ eċċessiv. Din id-dispożizzjoni tillimita wkoll l-għoti ta' tali deċiżjoni lill-entitajiet li jifformaw parti minn grupp multinazzjonali ta' kumpaniji assoċjati fil-kuntest tar-relazzjonijiet transfruntiera tagħhom. Barra minn hekk, skont il-Liġi Belġjana tal-24 ta' Diċembru 2002 (11), id-deċiżjonijiet bil-quddiem jistgħu jingħataw biss f'sitwazzjonijiet ġodda (12).

(21) Peress li teħtieġ deċiżjoni bil-quddiem biex wieħed ikun jista' jibbenefika mill-eżenzjoni tal-qligħ eċċessiv u li tali deċiżjoni tista' tingħata biss għal qligħ li jirriżulta min sitwazzjoni ġdida, il-vantaġġ li grupp multinazzjonali jista' jieħu mill-iskema inkwistjoni jiddependi mir-rilokazzjoni jew mit-tkabbir tal-attivitajiet tiegħu fil-Belġju u huwa proporzjonat għall-importanza tal-attivitajiet il-ġodda u l-qligħ ġdid iġġenerat fil-pajjiż. Id-deċiżjonijiet bil-quddiem li ngħataw taħt l-iskema inkwistjoni u li ġew eżaminati mill-Kummissjoni jirrigwardaw b'mod konsistenti bidliet fl-istruttura organizzattiva tal-grupp multinazzjonali; f'dan il-kuntest, l-elementi essenzjali deskritti fl-applikazzjonijiet għal deċiżjoni bil-quddiem jenfasizzaw ir-rilokazzjoni ppjanata tal-attivitajiet fil-Belġju, investimenti ġodda u l-ħolqien ta' impjiegi fil-pajjiż.

(22) Fi ftit kliem, l-entitajiet Belġjani ta' grupp li kisbu deċiżjoni bil-quddiem fuq il-bażi tal-iskema inkwistjoni jistgħu jagħmlu aġġustament negattiv proattiv tal-bażi taxxabbli taħt it-taxxa fuq il-kumpaniji kull sena abbażi tal-Artikolu 185(2)(b) tas-CIR 92, billi jnaqqsu l-allegat “qligħ eċċessiv” mill-qligħ realment irreġistrat. L-awtoritajiet Belġjani jikkunsidraw għalhekk li dan il-qligħ eċċessiv ma għandux ikun attribwit lill-entità Belġjana ta' grupp u għandu għalhekk ikun eskluż mill-bażi taxxabbli tagħha fil-Belġju skont l-Artikolu 185(2)(b) tas-CIR 92. Għaldaqstant, entità Belġjana ta' grupp li tibbenefika minn eżenzjoni tal-qligħ eċċessiv tiġi intaxxata fuq ammont korrispondenti għad-differenza bejn il-qligħ li hija effettivament irreġistrat u l-“qligħ eċċessiv” tagħha.

2.2. Il-qafas leġiżlattiv u regolatorju applikabbli

2.2.1. It-taxxa fuq id-dħul taħt is-sistema tat-taxxa fuq il-kumpaniji fil-Belġju

(23) Is-CIR 92 jistabbilixxi r-regoli tat-taxxa fuq id-dħul applikati mill-Belġju. L-Artikolu 1 jiddefinixxi erba' kategoriji ta' tassazzjoni fuq id-dħul li jkopru t-taxxa tal-persuni fiżiċi (Titolu II: Artikoli 3 sa 178), tal-kumpaniji residenti (Titolu III: Artikoli 179 sa 219), tal-persuni ġuridiċi l-oħrajn (Titolu IV: Artikoli 220 sa 226) u tal-kontribwenti mhux residenti — persuni fiżiċi, impriżi, persuni ġuridiċi oħrajn (Titolu V: Artikoli 227 sa 248/3).

(24) L-Artikolu 183 tas-CIR 92 jipprovdi li d-dħul soġġett għat-taxxa taħt it-Titolu III (kumpaniji residenti) huwa tal-istess tip bħal dak soġġett għat-taxxa taħt it-Titolu II (persuni ġuridiċi) u li l-ammont taxxabbli huwa stabbilit skont ir-regoli li japplikaw għall-qligħ. L-Artikolu 24 tas-CIR 92 jispeċifika li d-dħul taxxabbli tal-kumpaniji industrijali, kummerċjali u agrikoli jinkludi d-dħul kollu li jirriżulta mill-attivitajiet imprenditorjali, bħall-qligħ li jiġi minn “kull operazzjoni mwettqa mill-istabbilimenti ta' dawn il-kumpaniji jew permezz tagħhom”, u minn “kull żieda fil-valur tal-assi […]u minn kull tnaqqis fil-valur tal-obbligazzjonijiet[…] meta dan il-qligħ jew telf ikun ġie realizzat jew espress fil-kontabilità jew fil-kontijiet annwali”.

(25) L-Artikolu 185(1) tas-CIR 92 jipprovdi li l-kumpaniji huma taxxabbli fuq l-ammont totali tal-qligħ qabel id-distribuzzjoni. Moqrija flimkien mal-Artikoli 1, 24 u 183 tas-CIR 92, din id-dispożizzjoni tfisser li l-qligħ taxxabbli taħt il-liġi dwar it-taxxa Belġjana għandu jinkludi mill-inqas — bħala punt ta' tluq u minkejja aġġustamenti eventwali ulterjuri 'l fuq jew 'l isfel — l-ammont totali tal-qligħ irreġistrat fil-kontijiet tal-kontribwent.

(26) Fil-fatt, il-bażi taxxabbli taħt it-taxxa Belġjana fuq id-dħul hija ddeterminata fuq il-bażi tal-qligħ realment irreġistrat fil-kontijiet tal-kontribwent bħala punt ta' tluq. Ċertu numru ta' aġġustamenti pożittivi (bħall-infiq li ma jistax jitnaqqas) jew negattivi (bħall-eżenzjoni parzjali ta' ċerti dividendi distribwiti, it-tnaqqis tat-telf riportat, inċentivi tat-taxxa) jistgħu jkunu applikati sussegwentement biex tiġi stabbilita l-bażi taxxabbli. Għal kull waħda minn dawn l-operazzjonijiet, il-kontribwenti jridu jibagħtu informazzjoni lid-dipartiment tat-taxxa permezz tad-dikjarazzjoni tat-taxxa tagħhom (il-formola 275.1) u jridu jipprovdu d-dokumenti li jiġġustifikaw aġġustamenti bħal dawn.

(27) Meta l-liġi fiskali Belġjana tipprovdi eżenzjoni permanenti ta' parti mill-qligħ realment irreġistrat fil-kontijiet tal-kontribwent bħala riżerva, jista' jsir aġġustament fl-ewwel operazzjoni tal-kalkolu tal-bażi taxxabbli permezz ta' “żieda fis-sitwazzjoni inizjali tar-riżervi”.

(28) Għaldaqstant, filwaqt li l-bażi taxxabbli mhux bilfors tikkorrispondi dejjem għall-qligħ nett realment irreġistrat fil-kontijiet annwali tal-kontribwent, minħabba l-aġġustamenti magħmula f'din il-bażi għall-finijiet tat-taxxa, id-determinazzjoni tal-bażi tat-taxxa trid tkun ibbażata fi kwalunkwe każ fuq iċ-ċifri realment irreġistrati fil-kontijiet bħala punt ta' tluq. Id-determinazzjoni tal-bażi taxxabbli tibda, pereżempju, permezz tal-kalkolu taż-żieda jew it-tnaqqis nett tar-riżervi taxxabbli (qligħ/telf għas-sena, qligħ/telf riportat, qligħ ieħor miżmum) matul is-sena fiskali. Fil-każijiet iġġustifikati mill-applikazzjoni tad-dispożizzjonijiet tal-liġi fiskali jew wara verifika fiskali, iċ-ċifri rreġistrati fil-kontijiet tal-kontribwent jew dawk indikati fid-dikjarazzjoni tat-taxxa tiegħu jistgħu jkunu soġġetti għal aġġustamenti jew korrezzjonijiet.

2.2.2. Il-Liġi tal-21 ta' Ġunju 2004 li temenda s-CIR 92

(29) Permezz tal-Liġi tal-21 ta' Ġunju 2004 (13), il-Belġju introduċa dispożizzjonijiet fiskali ġodda dwar it-tranżazzjonijiet trandfruntiera ta' entitajiet assoċjati fi grupp multinazzjonali. B'mod partikolari żdied paragrafu ieħor mal-Artikolu 185 tas-CIR 92, biex jiġi traspost fil-liġi fiskali Belġjana l-prinċipju ta' “distakkament” rikonoxxut internazzjonalment għall-finijiet tal-iffissar tal-prezzijiet ta' trasferiment (14). L-Artikolu 185(2) tas-CIR 92 jipprovdi dan li ġej: “[…], fil-każ ta' żewġ kumpaniji li jifformaw parti minn grupp multinazzjonali ta' kumpaniji assoċjati u f'dak li jirrigwarda r-relazzjonijiet transfruntiera reċiproċi tagħhom: (a) meta, fir-relazzjonijiet kummerċjali jew finanzjarji tagħhom, żewġ kumpaniji jkunu marbutin b'kundizzjonijiet miftiehma jew imposti differenti minn dawk li jiġu miftiehma bejn kumpaniji indipendenti, il-qligħ li, mingħajr dawn il-kundizzjonijiet, kien ikun realizzat minn waħda minn dawn il-kumpaniji, iżda li ma setax jiġi realizzat minħabba dawn il-kundizzjonijiet, jista' jkun inkluż fil-qligħ ta' din il-kumpanija; (b) meta, fil-qligħ ta' kumpaniji jiġi inkluż qligħ li wkoll huwa inkluż fil-qligħ ta' kumpanija oħra, u l-qligħ hekk inkluż ikun qligħ li din it-tieni kumpanija kienet tagħmel kieku l-kundizzjonijiet miftiehma bejn iż-żewġ kumpaniji kienu jkunu bħal dawk miftiehma bejn kumpaniji indipendenti, il-qligħ tal-ewwel kumpanija jiġi aġġustat kif xieraq. Il-paragrafu 1 japplika b'deċiżjoni bil-quddiem mingħajr preġudizzju għall-applikazzjoni tal-Konvenzjoni dwar l-eliminazzjoni tat-taxxa doppja.”

(30) Għalkemm ifformulat b'mod differenti, l-Artikolu 185(2) tas-CIR 92 huwa simili għall-Artikolu 9 tal-Mudell ta' Konvenzjoni Fiskali tal-OECD dwar id-Dħul u l-Kapital, li jikkostitwixxi l-bażi ġuridika tal-aġġustamenti tal-prezzijiet ta' trasferiment fil-parti l-kbira tal-ftehimiet konklużi bejn żewġ ġurisdizzjonjiet sabiex tiġi evitata tassazzjoni doppja tad-dħul iġġenerat minn resident ta' waħda mill-ġurisdizzjonijiet ikkonċernati (“konvenzjoni kontra t-taxxa doppja”).

(31) Skont l-aħħar paragrafu tal-Artikolu 185(2) tas-CIR 92, l-aġġustament pożittiv imsemmi fil-punt (a) u l-aġġustament negattiv imsemmi fil-punt (b), huma soġġetti għal proċedura obbligatorja ta' awtorizzazzjoni minn qabel li twassal għal deċiżjoni bil-quddiem. Il-każijiet li fihom l-aġġustament jirriżulta mill-applikazzjoni tal-Konvenzjoni dwar l-eliminazzjoni tat-taxxa doppja in konnessjoni mal-aġġustament tal-qligħ ta' intrapriżi assoċjati (il-“konvenzjoni tal-UE dwar l-arbitraġġ”) (15) jew ta' konvenzjoni kontra t-taxxa doppja huma l-uniċi eċċezzjonijiet għal din ir-regola.

(32) Il-Liġi tal-21 ta' Ġunju 2004 introduċiet ukoll emenda għall-Artikolu 235(2) tas-CIR 92 biex ir-regoli dwar l-iffissar tal-prezzijiet ta' trasferiment stabbiliti mill-Artikolu 185(2) tas-CIR 92 japplikaw ukoll għall-istabbilimenti permanenti Belġjani ta' kumpaniji mhux residenti.

2.2.3. Il-memorandum ta' spjegazzjoni tal-Liġi tal-21 ta' Ġunju 2004 u l-linji gwida li jinsabu fih

2.2.3.1. Il-memorandum ta' spjegazzjoni tal-Liġi tal-21 ta' Ġunju 2004

(33) Il-memorandum ta' spjegazzjoni tal-Liġi tal-21 ta' Ġunju 2004 (il-“memorandum ta' spjegazzjoni”) jipprovdi linji gwida dwar l-għan u l-applikazzjoni tal-Artikolu 185(2) tas-CIR 92 (16). Skont il-memorandum ta' spjegazzjoni, l-Artikolu 185(2) tas-CIR 92 “huwa bbażat fuq it-test tal-Artikolu 9 tal-Mudell ta' Konvenzjoni Fiskali tal-OECD dwar id-Dħul u l-Kapital” (17). Il-memorandum ta' spjegazzjoni jispeċifika wkoll li “id-dispożizzjoni proposta tippermetti lil-liġi Belġjana li ssir konformi mal-istandard aċċettat internazzjonalment” (18). Huwa jenfasizza r-rabta qawwija bejn il-liġi dwar il-kontabilità u l-liġi fiskali, li twassal biex deroga mil-liġi dwar il-kontabilità għal finijiet ta' taxxa teħtieġ bażi ġuridika espliċita. Għaldaqstant il-kodifikazzjoni tal-prinċipju ta' distakkament fil-kodiċi Belġjan dwar it-taxxa fuq id-dħul kienet meqjusa meħtieġa biex tippermetti aġġustamenti fil-prezzijiet ta' trasferiment meħtieġa skont l-istandards miftiehma fil-livell internazzjonali iżda jidderogaw mil-liġi dwar il-kontabilità.

(34) F'dak li jirrigwarda l-aġġustament negattiv previst fl-Artikolu 185(2)(b) tas-CIR 92, il-memorandum ta' spjegazzjoni jispjega li din id-dispożizzjoni għandha l-għan “li tevita jew li tneħħi tassazzjoni doppja (possibbli).” Huwa jispeċifika barra minn hekk li dan l-aġġustament isir biss jekk is-Servizz tad-Deċiżjonijiet bil-Quddiem jikkunsidra l-aġġustament primarju ġustifikat fil-prinċipju u fl-ammont tiegħu.

(35) Il-memorandum ta' spjegazzjoni jinkludi wkoll linji gwida dwar dak li jeħtieġ jiġi kkunsidrat bħala grupp multinazzjonali ta' kumpaniji assoċjati u dwar il-kompiti tas-Servizz tad-Deċiżjonijiet bil-Quddiem. Jingħad b'mod partikolari li s-Servizz tad-Deċiżjonijiet bil-Quddiem ikun irid jiddeċiedi dwar il-metodoloġija użata, il-funzjonijiet imwettqa, ir-riskji assunti u l-assi użati fid-determinazzjoni tal-bażi tat-taxxa.

2.2.3.2. Iċ-ċirkolari amministrattiva tal-4 ta' Lulju 2006

(36) Fl-4 ta' Lulju 2006, ġiet ippubblikata ċirkolari amministrattiva li tinkludi l-linji gwida dwar l-applikazzjoni tal-Artikolu 185(2) tas-CIR 92 (iċ-“Ċirkolari”) kemm għall-aġġustamenti pożittivi kif ukoll għall-aġġustamenti negattivi tal-prezzijiet ta' trasferiment (19). Iċ-Ċirkolari tikkonferma d-definizzjonijiet stabbiliti fil-memorandum ta' spjegazzjoni għall-entitajiet li jifformaw parti minn grupp multinazzjonali u t-tranżazzjonijiet transfruntiera msemmija fl-Artikolu 185(2) tas-CIR 92. Din tiddeskrivi wkoll ir-rwol, ir-responsabbiltajiet u l-kompetenzi tas-Servizz tad-Deċiżjonijiet bil-Quddiem.

(37) Iċ-Ċirkolari tirreferi għall-intervent obbligatorju tas-Servizz tad-Deċiżjonijiet bil-Quddiem fl-aġġustamenti negattivi u għall-awtonomija li għandu s-Servizz biex jistabbilixxi l-kundizzjonijiet skont il-każ, biex tikkontribwixxi għal aktar effikaċja u ċertezza għall-kontribwenti u biex ittejjeb il-klima ta' investiment fil-Belġju.

(38) Iċ-Ċirkolari tikkonferma li għall-finijiet tal-kalkolu tal-bażi tat-taxxa, għandu jsir aġġustament negattiv xieraq tal-qligħ skont l-Artikolu 185(2)(b) tas-CIR 92 fil-forma ta' “żieda tas-sitwazzjoni inizjali tar-riżervi” fid-dikjarazzjoni tat-taxxa tal-kumpanija (formola 275.1) (20). F'dak li jirrigwarda t-terminu “xieraq” użat fl-Artikolu 185(2)(b) tas-CIR 92 b'rabta mal-aġġustament negattiv, iċ-Ċirkolari tinnota li ma jkun hemm ebda aġġustament negattiv korrelattiv (21) meta l-aġġustament pożittiv ewlieni li jsir minn ġurisdizzjoni oħra jkun eċċessiv. Hija tiddeskrivi wkoll il-mod li bih jeħtieġ li jiġu rreġistrati l-aġġustamenti tal-prezzijiet ta' trasferiment fil-kontijiet tat-taxxa tal-kumpanija Belġjana kkonċernata. Fl-aħħar nett, iċ-Ċirkolari tfakkar li l-Artikolu 185(2) tas-CIR 92 ilu jiġi applikat mid-19 ta' Lulju 2004.

2.2.3.3. Tweġibiet tal-Ministru tal-Finanzi għal mistoqsijiet parlamentari dwar l-eżenzjoni tal-qligħ eċċessiv

(39) Bi tweġiba għal mistoqsija parlamentari ppreżentata fl-2005 (22), il-Ministru tal-Finanzi ta' dak iż-żmien ikkonferma li l-qligħ realment irreġistrat minn entità Belġjana ta' grupp li jaqbeż qligħ ta' distakkament ma għandux ikun intaxxat fil-Belġju u li l-awtoritajiet tat-taxxa Belġjani mhumiex responsabbli biex jiddeterminaw liema huma l-entitajiet l-oħrajn barranin ta' grupp li għandhom iżidu dan il-qligħ eċċessiv mal-bażi taxxabbli tagħhom.

(40) Mistoqsija parlamentari tal-2007 dwar id-deċiżjonijiet bil-quddiem u l-evażjoni tat-taxxa internazzjonali (23) tirreferi għar-rabta bejn il-punti (a) u (b) tal-Artikolu 185(2) tas-CIR 92, minn naħa, u l-paragrafi 1 u 2 korrispondenti tal-Artikolu 9 tal-Mudell ta' Konvenzjoni Fiskali tal-OECD dwar id-Dħul u l-Kapital, min-naħa l-oħra. Il-membru parlamentari li għamel il-mistoqsija innota li l-parti l-kbira tal-konvenzjonijiet dwar it-tassazzjoni doppja konklużi mill-Belġju kien fihom biss dispożizzjoni waħda dwar l-aġġustamenti pożittivi tal-prezzijiet ta' trasferiment. Fil-konvenzjonijiet li jinkludu dispożizzjoni dwar l-aġġustamenti negattivi tal-prezzijiet ta' trasferiment, l-aġġustament negattiv magħmul mill-awtoritajiet Belġjani dejjem kien reazzjoni għal aġġustament pożittiv magħmul mill-Istat kontraenti l-ieħor. Il-membru parlamentari nnota wkoll li ftit kontribwenti jitolbu li jiksbu deċiżjoni bil-quddiem fuq aġġustament pożittiv tal-prezzijiet ta' trasferiment, anki jekk, minn aspett legali, l-obbligu japplika wkoll għal dan it-tip ta' aġġustament. Fl-aħħar nett, il-membru parlamentari staqsa jekk il-Belġju kienx jagħmel aġġustament negattiv unilaterali jekk il-pajjiż barrani kkonċernat jallinja l-aġġustament primarju tiegħu jew ikun informat dwar l-aġġustament negattiv tal-Belġju.

(41) Il-Ministru tal-Finanzi ta' dak iż-żmien kien wieġeb li f'dak l-istadju kienu fil-fatt daħlu biss applikazzjonijiet għal aġġustament negattiv. Barra minn hekk, il-Ministru kien ikkonferma li ma kinitx responsabbiltà tal-Belġju li jispeċifika l-pajjiż li lilu kien jeħtieġ li jiġi attribwit il-qligħ eċċessiv u li kien għalhekk impossibbli li wieħed jiddetermina l-pajjiż li miegħu kien jeħtieġ li tiġi skambjata l-informazzjoni dwar aġġustament negattiv mill-Belġju.

(42) F'Jannar 2015, wara r-rivelazzjonijiet fl-istampa dwar il-każ “LuxLeaks”, reġgħu ġew indirizzati diversi mistoqsijiet parlamentari lill-Ministru tal-Finanzi dwar l-iskambji ta' informazzjoni bejn id-dipartimenti tat-taxxa jew in-nuqqas tagħhom, il-promozzjoni tal-iskema ta' eżenzjoni tal-qligħ eċċessiv bis-slogan “Only in Belgium” u l-possibbiltajiet offruti lill-multinazzjonali li jnaqqsu l-ammont dovut ta' taxxa fuq il-kumpaniji bis-saħħa tad-deċiżjonijiet bil-quddiem (24). Il-Ministru tal-Finanzi fakkar li, fid-deċiżjonijiet bil-quddiem dwar l-eżenzjoni tal-qligħ eċċessiv, is-Servizz tad-Deċiżjonijiet bil-Quddiem kien sempliċiment japplika l-prinċipju ta' distakkament, u kkonferma t-tweġiba li kien ta l-Ministru tal-Finanzi fl-2007 dwar l-iskambji ta' informazzjoni.

2.2.4. Il-Liġi tal-24 ta' Diċembru 2002 li tintroduċi sistema ta' deċiżjonijiet fiskali bil-quddiem

(43) Il-Liġi tal-24 ta' Diċembru 2002 tippermetti lill-Ministru tal-Finanzi jiddeċiedi permezz ta' deċiżjoni bil-quddiem dwar kwalunkwe talba għall-implimentazzjoni tad-dispożizzjonijiet tal-liġi dwar it-taxxa (25).

(44) L-Artikolu 20 ta' din il-liġi jiddefinixxi x'inhi deċiżjoni bil-quddiem u jistabbilixxi l-prinċipju li deċiżjoni bħal din ma għandhiex ikollha l-effett li tnaqqas l-ammont tat-taxxa dovut jew li teżenta lill-kontribwent minnu. “Deċiżjoni bil-quddiem tfisser l-att ġuridiku li permezz tiegħu s-Servizz Pubbliku Federali tal-Finanzi jiddetermina skont id-dispożizzjonijiet fis-seħħ kif ser tiġi applikata l-liġi għal sitwazzjoni jew għal operazzjoni partikolari li għadha ma pproduċietx effetti fuq it-tassazzjoni. Id-deċiżjoni bil-quddiem ma tistax twassal għal eżenzjoni jew għal tnaqqis tat-taxxa”.

(45) L-Artikolu 22 tal-liġi jiddefinixxi ċ-ċirkustanzi li fihom ma tistax tingħata deċiżjoni bil-quddiem, pereżempju meta t-talba tkun relatata ma' sitwazzjoni jew operazzjonijiet identiċi għal dawk li diġà pproduċew effetti fuq it-tassazzjoni. L-Artikolu 23 tal-liġi jiddefinixxi l-prinċipju li d-deċiżjonijiet bil-quddiem jorbtu lid-dipartiment tat-taxxa għall-futur, kif ukoll iċ-ċirkustanzi li fihom deċiżjoni bil-quddiem ma tistax torbot lid-dipartiment tat-taxxa. Dan huwa l-każ meta jirriżulta li d-deċiżjoni bil-quddiem ma tkunx konformi mad-dispożizzjonijiet tat-Trattat, tal-liġi tal-Unjoni jew tal-liġi nazzjonali.

(46) Il-Liġi tal-21 ta' Ġunju 2004 temenda l-Liġi tal-24 ta' Diċembru 2002 billi tistabbilixxi sistema ta' deċiżjoni fiskali bil-quddiem li tinvolvi l-ħolqien ta' korp awtonomu fi ħdan id-dipartiment Belġjan inkarigat milli joħroġ id-deċiżjonijiet bil-quddiem (26). Fuq il-bażi tal-Liġi tal-21 ta' Ġunju 2004, is-Servizz tad-Deċiżjonijiet bil-Quddiem inħoloq permezz tad-digriet reġju tat-23 ta' Awwissu 2004 fi ħdan il-Ministeru tal-Finanzi responsabbli mill-għoti tad-deċiżjonijiet bil-quddiem (is-“Servizz Pubbliku Federali tal-Finanzi”). Is-Servizzi tad-Deċiżjonijiet bil-Quddiem jippubblika rapport annwali dwar l-attivitajiet tiegħu.

2.3. Deskrizzjoni tal-istruzzjonijiet tal-OECD dwar il-prezzijiet ta' trasferiment

2.3.1. Mudell ta' Konvenzjoni Fiskali tal-OECD u l-prinċipji tal-OECD dwar il-prezzijiet ta' trasferiment

(47) L-Organizzazzjoni għall-Kooperazzjoni u l-Iżvilupp Ekonomiċi (l-“OECD”) tipprovdi struzzjonijiet dwar it-taxxa lill-pajjiżi membri tagħha. L-istruzzjonijiet tal-OECD dwar il-prezzijiet ta' trasferiment jidhru fil-Mudell ta' Konvenzjoni Fiskali tal-OECD u l-prinċipji tal-OECD dwar il-prezzijiet ta' trasferiment indirizzat lill-impriżi multinazzjonali u lid-dipartimenti tat-taxxa (il-“prinċipji tal-OECD applikabbli għall-prezzijiet ta' trasferiment”) (27), li t-tnejn mhumiex strumenti ġuridiċi vinkolanti.

(48) Minħabba li l-Mudell ta' Konvenzjoni Fiskali u tal-prinċipji tal-OECD applikabbli għall-prezzijiet ta' trasferiment mhuwiex vinkolanti, id-dipartimenti tat-taxxa tal-pajjiżi membri tal-OECD huma sempliċiment imħeġġa biex isegwuhom. B'mod ġenerali, madankollu, dawn iż-żewġ strumenti jservu bħala punt ta' referenza u żgur jinfluwenzaw il-prattiki tat-taxxa tal-pajjiżi membri tal-OECD (u anki tal-pajjiżi mhux membri). Barra minn hekk, f'bosta pajjiżi membri tal-OECD, dawn l-istrumenti saru jorbtu legalment jew iservu ta' referenza għall-finijiet tal-interpretazzjoni tal-konvenzjonijiet dwar it-tassazzjoni doppja u tal-leġiżlazzjoni nazzjonali dwar it-taxxa (28). Jekk il-Kummissjoni tikkwota l-Mudell ta' Konvenzjoni Fiskali u l-prinċipji tal-OECD applikabbli għall-prezzijiet ta' trasferiment f'din id-deċiżjoni, ir-raġuni hija li dawn l-istrumenti huma r-riżultat ta' diskussjonijiet ta' esperti fil-qafas tal-OECD u jipprovdu dettalji dwar it-tekniki li jindirizzaw l-isfidi komuni.

(49) Il-Mudell ta' Konvenzjoni Fiskali tal-OECD u l-kummenti tiegħu jipprovdu linji gwida dwar l-interpretazzjoni tal-konvenzjonijiet dwar it-tassazzjoni doppja. Il-prinċipji tal-OECD applikabbli għall-prezzijiet ta' trasferiment jipprovdu lid-dipartimenti tat-taxxa u lill-impriżi multinazzjonali linji gwida dwar l-applikazzjoni tal-prinċipju ta' distakkament sabiex jiddeterminaw il-prezzijiet ta' trasferiment (29). Il-prezzijiet ta' trasferiment ifissru l-prezzijiet mitluba għal tranżazzjonijiet kummerċjali bejn l-entitajiet individwali tal-istess grupp ta' impriżi. Ir-rabtiet li jgħaqqdu lill-membri ta' grupp multinazzjonali jistgħu jippermettulhom jiffissaw fir-relazzjonijiet tagħhom fi ħdan il-grupp, li għandhom impatt fuq il-prezzijiet ta' trasferiment (u, allura, fuq id-dħul taxxabbli), kundizzjonijiet speċjali differenti minn dawk li kienu japplikaw kieku l-membri tal-grupp kienu aġixxew bħala impriżi indipendenti (30). Dan jista' jippermetti t-trasferiment tal-qligħ minn territorju fiskali għal ieħor u jinkoraġġixxi l-allokazzjoni tal-inqas qligħ possibbli lit-territorji li huma l-aktar intaxxati. Biex jevitaw dawn is-sitwazzjonijiet, id-dipartimenti tat-taxxa għandhom jaċċettaw biss il-prezzijiet ta' trasferiment bejn impriżi tal-istess grupp li jħallsu t-tranżazzjonijiet daqs li kieku kienu ffissati bejn impriżi indipendenti li jinnegozjaw f'kundizzjonijiet simili ta' distakkament (31). Dan huwa l-hekk imsejjaħ “prinċipju ta' distakkament”.

(50) L-applikazzjoni tal-prinċipju ta' distakkament hija bbażata għalhekk fuq tqabbil bejn il-kundizzjonijiet ta' tranżazzjonijiet (fi ħdan il-grupp) ikkontrollati u dawk ta' tranżazzjonijiet simili bejn impriżi indipendenti li jsiru f'ċirkustanzi simili, waqt li jiġi assigurat li ebda differenza eventwali bejn is-sitwazzjonijiet imqabbla ma tista' tinfluwenza b'mod konsiderevoli l-kundizzjonijiet analizzati (pereżempju, il-prezz jew il-marġni) jew li jistgħu jsiru aġġustamenti raġonevolment affidabbli biex jiġi eliminat l-impatt ta' dawn id-differenzi.

(51) Kemm il-Mudell ta' Konvenzjoni Fiskali kif ukoll il-prinċipji tal-OECD applikabbli għall-prezzijiet ta' trasferiment jistrieħu fuq il-prinċipju li qablu miegħu l-pajjiżi membri tal-OECD u, b'mod aktar wiesa', li fuqu d-diversi entitajiet ġuridiċi li flimkien jifformaw grupp multinazzjonali huma ttrattati bħala entitajiet separati fir-rigward tat-taxxa fuq il-kumpaniji (“il-metodu tal-entità separata”). Minn dan il-metodu tal-entità separata jirriżulta li kull entità individwali ta' grupp multinazzjonali tiġi ntaxxata fuq id-dħul proprju (32). Il-metodu tal-entità separata ntgħażel bħala prinċipju ta' tassazzjoni internazzjonali mill-pajjiżi membri tal-OECD bl-għan li jistabbilixxu b'mod korrett it-taxxa f'kull pajjiż u jevitaw it-tassazzjoni doppja, sabiex jevitaw il-kunflitti bejn id-dipartimenti tat-taxxa u jħeġġu l-kummerċ u l-investimenti internazzjonali.

(52) Il-paragrafu 1.10 tal-prinċipji tal-OECD applikabbli għall-prezzijiet ta' trasferiment jirreferi b'mod espliċitu għall-ekonomiji ta' skala u għall-vantaġġi tal-integrazzjoni (sinerġiji) f'dak li jirrigwarda l-metodu tal-entità separata, li fuqu jistrieħ il-prinċipju ta' distakkament: “Għal xi wħud, il-prinċipju ta' distakkament għandu nuqqasijiet intrinsiċi peress li l-metodu tal-entità separata li fuqu huwa bbażat mhux dejjem jieħu inkunsiderazzjoni l-ekonomiji ta' skala u l-interazzjonijiet bejn diversi attivitajiet li jirriżultaw mill-integrazzjoni tal-impriżi. Madankollu ma hemmx kriterji oġġettivi aċċettati b'mod wiesa' biex wieħed jalloka l-ekonomiji ta' skala jew il-vantaġġi tal-integrazzjoni lid-diversi impriżi assoċjati.”.

2.3.2. Il-prinċipju ta' distakkament

(53) Il-prinċipju awtorevoli ta' distakkament huwa msemmi fl-Artikolu 9 tal-Mudell ta' Konvenzjoni Fiskali tal-OECD, li huwa l-bażi tal-konvenzjonijiet dwar it-tassazzjoni doppja li jgħaqqad lill-pajjiżi membri tal-OECD, fosthom il-Belġju, kif ukoll, aktar u aktar pajjiżi mhux membri. Peress li l-flessibbiltà prevista fil-ftehim tal-prezz ta' trasferiment tista' twassal għaċ-ċaqliq tal-bażi taxxabbli minn territorju għal ieħor, il-preżenza tal-prinċipju awtorevoli ta' distakkament fil-konvenzjonijiet dwar it-tassazzjoni doppja jservi l-għan segwit minn dawn il-konvenzjonijiet, jiġifieri li jevitaw it-tassazzjoni doppja u jeliminaw l-evażjoni tat-taxxa.

(54) L-Artikolu 9 tal-Mudell ta' Konvenzjoni Fiskali tal-OECD jsemmi l-mod kif fil-prattika għandhom isiru l-aġġustamenti tal-bażi taxxabbli għall-prezzijiet ta' trasferiment u jispeċifika meta għandhom isiru dawn l-aġġustamenti. — L-ewwel paragrafu tal-Artikolu 9 jispeċifika li Stat kontraenti jista' jgħolli l-bażi tat-taxxa ta' kontribwent residenti fit-territorju tiegħu meta jqis li l-prezzijiet ta' trasferiment li jkun applika wasslu għal bażi tat-taxxa dgħajfa wisq u jippermetti lil dan l-Istat jintaxxah kif xieraq. Dan huwa l-hekk imsejjaħ “aġġustament primarju”, li permezz tiegħu d-dipartiment tat-taxxa jgħolli l-qligħ taxxabbli ddikjarat minn kontribwent (33). — It-tieni paragrafu tal-Artikolu 9 huwa maħsub biex jevita li l-qligħ intaxxat b'dan il-mod mill-Istat kontraenti li jkun għamel l-aġġustament primarju skont l-ewwel paragrafu tal-Artikolu 9 jiġi ntaxxat ukoll fil-livell ta' impriża assoċjata residenti fl-Istat kontraenti l-ieħor (34). Biex jagħmel dan, huwa jitlob lill-Istat kontraenti l-ieħor jew biex inaqqas il-bażi taxxabbli ta' din l-impriża assoċjata bl-ammont tal-qligħ aġġustat intaxxat mill-ewwel Stat kontraenti wara l-aġġustament primarju, jew li jipprovdi rimborż tat-taxxi diġà mħallsa. Madankollu dan l-aġġustament magħmul mill-Istat kontraenti l-ieħor mhuwiex awtomatiku. Jekk huwa jqis li l-aġġustament primarju mhuwiex iġġustifikat, kemm fil-prinċipju kif ukoll fl-ammont tiegħu, jista' jastjeni milli jagħmel dan l-aġġustament — u ġeneralment hekk jagħmel (35). L-aġġustament negattiv magħmul mill-Istat kontraenti l-ieħor fuq il-bażi tal-Artikolu 9(2), jissejjaħ “aġġustament korrelattiv” u, meta jsir, jevita b'mod effettiv li jkun hemm tassazzjoni doppja tal-qligħ.

(55) Il-prinċipji tal-OECD applikabbli għall-prezzijiet ta' trasferiment jipprovdu ħames metodi biex tiġi stabbilita l-approssimazzjoni tal-prezzijiet ta' distakkament u tat-tqassim tal-qligħ bejn l-impriżi tal-istess grupp: i) il-metodu tal-prezz komparabbli fis-suq ħieles; ii) il-metodu “cost plus”; iii) il-metodu tal-prezz tal-bejgħ mill-ġdid; iv) l-MTMP u v) il-metodu tranżazzjonali ta' tqassim tal-qligħ. Il-prinċipji tal-OECD applikabbli għall-prezzijiet ta' trasferiment jagħmlu distinzjoni bejn il-metodi tradizzjonali bbażati fuq it-tranżazzjonijiet (l-ewwel tliet metodi) u l-metodi tranżazzjonali bbażati fuq il-qligħ (l-aħħar żewġ metodi). L-impriżi multinazzjonali jibqgħu liberi li japplikaw metodi ta' ffissar tal-prezzijiet ta' trasferiment mhux deskritti f'dawn il-prinċipji sakemm dawn il-metodi jwasslu għal prezzijiet ta' trasferiment ta' distakkament (36).

(56) L-MTMP huwa wieħed mill-“metodi indiretti” biex tiġi stabbilita l-approssimazzjoni tal-prezzijiet ta' distakkament u tat-tqassim tal-qligħ bejn l-impriżi tal-istess grupp. Huwa jistabbilixxi approssimazzjoni tal-qligħ ta' distakkament għal sensiela ta' tranżazzjonijiet ivverifikati jew attività sħiħa, minflok għal tranżazzjoni partikolari.

(57) Meta wieħed japplika l-MTMP, jeħtieġ li tintgħażel il-parti għat-tranżazzjoni vverifikata jew għal sensiela ta' tranżazzjonijiet ivverifikati li għalihom jintgħażel u jiġi ttestjat indikatur tal-qligħ nett (37). Din l-għażla trid tkun kompatibbli mal-analiżi funzjonali mwettqa. Bħala regola ġenerali, il-parti ttestjata fil-kuntest ta' studju bbażat fuq l-MTMP hija dik li għaliha l-metodu jista' jiġi applikat bl-aktar mod affidabbli u li għaliha jistgħu jinstabu l-aktar paraguni affidabbli. Fil-prattika, din tkun il-parti l-inqas kumplessa miż-żewġ partijiet ikkonċernati fuq il-bażi tal-analiżi funzjonali, filwaqt li l-qligħ residwu ġġenerat mit-tranżazzjoni vverifikata jew is-sensiela ta' tranżazzjonijiet ivverifikati jiġi allokat lill-parti l-aktar kumplessa (38).

(58) L-MTMP spiss għalhekk jiġi applikat fil-każijiet fejn waħda mill-partijiet għal tranżazzjoni vverifikata jew għal sensiela ta' tranżazzjonijiet ivverifikati tipprovdi l-kontribuzzjonijiet kumplessi kollha u/jew uniċi għat-tranżazzjoni jew għat-tranżazzjonijiet, filwaqt li l-parti l-oħra twettaq il-funzjonijiet l-aktar komuni u/jew awtomatiċi u ma tipprovdi ebda kontribuzzjoni unika, bħalma huwa l-każ, pereżempju, ta' distributur b'riskju limitat. Għall-kuntrarju, l-MTMP ma jkunx affidabbli jekk kull parti tagħmel kontribuzzjonijiet uniċi ta' valur. F'każ bħal dan, il-metodu tranżazzjonali ta' tqassim tal-qligħ huwa meqjus bħala metodu aktar adattat ta' ffissar tal-prezzijiet ta' trasferiment (39).

2.4. Il-benefiċjarji tal-iskema kkontestata

(59) L-iskema ta' eżenzjoni tal-qligħ eċċessiv ilha tiġi applikata mill-2004 u bil-mod il-mod żiedet l-importanza tagħha. Skont l-informazzjoni mibgħuta mill-Belġju, l-għadd ta' impriżi li bbenefikaw mill-iskema kkontestata minn meta ġiet introdotta jammonta għal 55, għal total ta' 66 deċiżjoni bil-quddiem (40). L-awtoritajiet Belġjani indikaw li qatt ma rrifjutaw applikazzjoni għal deċiżjoni bil-quddiem biex wieħed jibbenefika mill-eżenzjoni tal-qligħ eċċessiv minn meta ġiet introdotta l-iskema kkontestata (41). L-għadd ta' deċiżjonijiet bil-quddiem mogħtija fis-sena, mill-introduzzjoni tal-iskema kkontestata fl-2004, jidher fit-tabella. Għadd ta' deċiżjonijiet bil-quddiem li jeżentaw il-qligħ eċċessiv mill-2004 'l hawn Sena 2004 2005 2006 2007 2008 2009 2010 2011 2012 2013 2014 Għadd ta' fajls 0 2 3 5 4 7 6 7 15 9 8 Sors: Ministeru għall-Finanzi tal-Belġju, fil-31 ta' Mejju 2014

(60) Il-Belġju bagħat dejta finanzjarja ewlenija għas-66 deċiżjoni bil-quddiem li taw eżenzjoni tal-qligħ eċċessiv (għal aktar dettalji, ara l-Anness).

(61) Is-sitwazzjonijiet li fihom ingħatat l-eżenzjoni tal-qligħ eċċessiv jistgħu jintwerew mill-eżempji mogħtija fil-premessi (62) sa (64).

(62) L-ewwel eżempju: fl-applikazzjoni tagħha għal deċiżjoni bil-quddiem, l-impriża A tħabbar li għandha l-intenzjoni li żżid il-kapaċitajiet ta' produzzjoni ta' prodott partikolari fil-fabbrika tagħha fil-Belġju, waqt li ser iċċaqlaq il-koordinazzjoni (il-funzjoni ta' “imprenditur ċentrali”) minn sussidjarja barranija għall-Belġju. L-applikazzjoni tindika wkoll li l-impriża A trid tittrasferixxi diversi pożizzjonijiet ekwivalenti ta' ingaġġ full time (“FTE”) lejn il-Belġju. Jirriżulta mid-deċiżjoni bil-quddiem li ma hemm ebda problema ta' tassazzjoni doppja. Id-deċiżjoni tindika li l-fatt li l-qligħ tal-kontabilità fil-Belġju huwa ogħla minn dak ta' kumpanija indipendenti huwa marbut b'mod partikolari mal-għarfien, il-vantaġġi f'dak li jirrigwarda l-akkwist, il-listi ta' klijenti, eċċ., li kienu jeżistu fil-grupp qabel ma l-funzjoni ta' imprenditur ċentrali tiġi trasferita lejn il-Belġju. Madankollu, fid-deċiżjoni bil-quddiem, jissemma li dawn l-“assi intanġibbli” tqiegħdu bla ħlas għad-dispożizzjoni tal-entità Belġjana tal-grupp minn dan tal-aħħar, li jimplika li ma hemm ebda dħul taxxabbli xi mkien ieħor fil-grupp u għalhekk ebda riskju ta' tassazzjoni doppja. Fir-realtà, id-deċiżjoni bil-quddiem (il-punt 48) tfakkar li “mhuwiex kompitu tal-awtoritajiet tat-taxxa Belġjani li jiddeterminaw il-kont” qligħ “ta' impriżi barranin li fih irid jidher il-qligħ eċċessiv”.

(63) It-tieni eżempju: fl-applikazzjoni tagħha għal deċiżjoni bil-quddiem, l-impriża B tħabbar l-intenzjoni tagħha li tinvesti fl-espansjoni fil-Belġju. Hija tiddikjara li l-investiment il-ġdid huwa aktar vantaġġjuż għaliha bħala entità ta' grupp milli bħala kumpanija indipendenti. Is-sinerġiji li għalihom tirreferi d-deċiżjoni bil-quddiem jirrigwardaw il-vantaġġi li tgawdi minnhom fil-Belġju fil-forma ta' kost tal-investiment aktar baxx marbut mal-fatt li hija għandha diġà impjant fil-Belġju, spejjeż ta' funzjonament aktar baxxi marbuta mal-fatt li l-ispejjeż ġenerali tas-sit jistgħu jitqassmu fuq bażi ta' produzzjoni estiża, u l-aċċess għal enerġija rħisa.

(64) It-tielet eżempju: fl-applikazzjoni tagħha għal deċiżjoni bil-quddiem, l-impriża C tispjega l-intenzjoni tagħha li tagħmel lis-sussidjarja Belġjana tagħha l-imprenditur ċentrali wara r-ristrutturar tal-attivitajiet tagħha fl-Ewropa. L-impriża C ser iżżid il-ħaddiema tagħha FTE fil-Belġju. Anki hawnhekk il-Belġju aċċetta li juża l-MTMP billi kkunsidra l-qligħ qabel it-taxxa magħmul minn impriżi indipendenti fil-kuntest ta' tranżazzjonijiet komparabbli fis-suq ħieles bħala indikatur tal-livell ta' qligħ biex jikkalkula l-bażi taxxabbli tal-imprenditur ċentrali. Fuq din il-bażi, l-impriża C kisbet aġġustament negattiv ta' madwar 60 % tal-qligħ nett tagħha qabel it-taxxa.

(65) Wara li eżaminat kampjun ta' 22 deċiżjoni bil-quddiem, il-Kummissjoni tikkunsidra li dawn it-tliet eżempji jirrappreżentaw l-iskema sħiħa inkwistjoni. Għalkemm il-fatti, l-ammonti kkonċernati u t-tranżazzjonijiet ivarjaw bejn każ u ieħor, dawn tal-aħħar kollha jirrigwardaw multinazzjonali li żiedu l-attività tagħhom fil-Belġju u talbu u kisbu li l-qligħ tagħhom realment irreġistrat fil-Belġju iżda allegatament attribwibbli lil sinerġiji, ekonomiji ta' skala jew għal fatturi oħrajn marbutin mas-sħubija tagħhom fi grupp jitnaqqas mill-bażi taxxabbli tat-taxxa fuq il-kumpaniji. Minn dan il-kampjun, il-Kummissjoni osservat li l-eżenzjonijiet tal-qligħ eċċessiv ma ngħatawx lil kumpaniji żgħar u l-awtoritajiet Belġjani ma setgħux jappoġġjaw l-allegazzjoni tagħhom li l-eżenzjoni tal-qligħ eċċessiv setgħet tingħata wkoll lil entitajiet li jifformaw parti minn grupp żgħir jew għal raġunijiet oħrajn minbarra l-eżistenza allegata ta' sinerġiji u ekonomiji ta' skala.

(66) Mistednin jappoġġjaw id-disponibbiltà tal-eżenzjoni tal-qligħ eċċessiv għall-impriżi żgħar u ta' daqs medju (minn hawn 'il quddiem l-“SMEs”), l-awtoritajiet Belġjani kkwotaw tliet eżempji mill-iżgħar benefiċjarji: — l-impriża D turi total tal-karta tal-bilanċ ta' EUR [100-120] (*) miljun u fatturat ta' EUR [60-80] miljun u timpjega [200-250] FTE; — l-impriża E turi total tal-karta tal-bilanċ ta' EUR [70-90] miljun u timpjega [250-300] FTE; — l-impriża F turi total tal-karta tal-bilanċ ta' EUR [50-70] miljun u fatturat ta' EUR [70-90] miljun u timpjega [350-400] FTE;

(67) Mistednin jappoġġjaw id-disponibbiltà tal-eżenzjoni tal-qligħ eċċessiv għal raġunijiet oħrajn minbarra l-eżistenza allegata ta' sinerġiji jew ekonomiji ta' skala, l-awtoritajiet Belġjani pprovdew tliet eżempji. F'dawn id-deċiżjonijiet bil-quddiem dwar il-prezzijiet ta' trasferiment, is-Servizz tad-Deċiżjonijiet bil-Quddiem approva, fuq talba tal-impriżi Belġjani tal-gruppi, aġġustament negattiv korrelattiv għal-livell ta' dawn l-impriżi, fuq il-bażi tal-Artikolu 185(2)(b) tas-CIR 92. Madankollu, f'dawn it-tliet każijiet, l-aġġustament negattiv mogħti lill-entitajiet Belġjani kien isegwi aġġustament primarju pożittiv, permezz tal-prezzijiet ta' trasferiment, tal-qligħ tal-impriżi assoċjati tal-grupp tagħhom fil-Ġermanja, fir-Renju Unit u fid-Danimarka, magħmul rispettivament mid-dipartiment tat-taxxa Ġermaniż, Britanniku u Daniż.

(68) Din id-deċiżjoni la tirrigwarda dawn l-aġġustamenti korrelattivi awtentiċi tal-prezzijiet ta' trasferiment u lanqas aġġustamenti oħrajn simili. Tirrigwarda biss deċiżjonijiet bil-quddiem li jagħtu eżenzjoni tal-qligħ eċċessiv, li tikkostitwixxi tnaqqis unilaterali u proattiv tal-bażi tat-taxxa Belġjana li ma tikkorrispondix għal aġġustament pożittiv primarju tal-prezzijiet ta' trasferiment magħmul minn ġurisdizzjoni fiskali oħra u mingħajr ebda indikazzjoni oħra li l-ammonti mnaqqsa ġew inklużi f'bażi tat-taxxa barranija. Għall-finijiet tal-applikazzjoni tal-eżenzjoni tal-qligħ eċċessiv, mhux meħtieġ li l-qligħ eżentat ikun ġie ntaxxat jew inkluż fil-bażi tat-taxxa ta' impriża barranija oħra tal-grupp. Din il-karatteristika tiddistingwi d-deċiżjonijiet bil-quddiem ta' eżenzjoni tal-qligħ eċċessiv minn deċiżjonijiet oħrajn bil-quddiem għall-prezzijiet ta' trasferiment mogħtija mis-Servizz tad-Deċiżjonijiet bil-Quddiem fuq il-bażi tal-Artikolu 185(2)(b) tas-CIR 92, li jippermettu wkoll tnaqqis tal-qligħ realment irreġistrat għal skopijiet ta' taxxa, iżda f'każ li t-tnaqqis huwa l-konsegwenza tat-tassazzjoni reali jew ta' aġġustament pożittiv primarju tal-prezzijiet ta' trasferiment minn dipartiment tat-taxxa barrani.

3. RAĠUNIJIET GĦALL-INIZJALAR TAL-PROĊEDURA TA' FTUĦ

(69) Il-Kummissjoni ddeċidiet li tiftaħ il-proċedura ta' investigazzjoni formali minħabba li qieset b'mod preliminari li l-iskema ta' eżenzjoni tal-qligħ eċċessiv kienet tikkostitwixxi skema ta' għajnuna mill-Istat ipprojbita mill-Artikolu 107(1) tat-Trattat minħabba li mhijiex kompatibbli mas-suq intern.

(70) L-ewwel nett, skont l-opinjoni preliminari tal-Kummissjoni, l-iskema ta' eżenzjoni tal-qligħ eċċessiv tikkostitwixxi skema ta' għajnuna mill-Istat, fit-tifsira tal-Artikolu 1(d) tar-Regolament tal-Kunsill (UE) 2015/1589 (42), li tippermetti lil ċerti kumpaniji Belġjani li jappartjenu għal gruppi multinazzjonali li jiksbu, mingħajr il-bżonn ta' miżuri ta' applikazzjoni addizzjonali, tnaqqis konsiderevoli tal-ammont tat-taxxa fuq il-kumpaniji li suppost iridu jħallsu fil-Belġju. Il-Kummissjoni waslet għal din il-konklużjoni minkejja l-fatt li l-eżenzjoni tingħata permezz ta' deċiżjonijiet fiskali bil-quddiem.

(71) It-tieni nett, il-Kummissjoni qieset b'mod preliminari li l-iskema kkontestata kienet tagħti vantaġġ selettiv lill-benefiċjarji tagħha. Hija kkunsidrat li l-iskema kienet tikkostitwixxi deroga mis-sistema ta' referenza, minħabba li eżenzjoni tat-taxxa fuq id-dħul tal-kumpaniji tingħata għal parti tal-qligħ realizzat filwaqt li dan ikun realment iġġenerat minn u rreġistrat fil-kontabilità tal-entità Belġjana tal-grupp. Il-Kummissjoni wriet ukoll dubji fuq il-fatt li l-qligħ imsejjaħ eċċessiv li huwa eżenti taħt l-iskema huwa konformi mal-prinċipju ta' distakkament, peress li l-possibbiltà li tali komponent tal-qligħ jiġi identifikat b'mod separat hija ferm dubjuża u li l-qligħ reali magħmul minħabba l-appartenenza għal grupp multinazzjonali kien, fi kwalunkwe każ, sopravvalutat b'mod sinifikanti.

(72) B'mod preliminari, il-Kummissjoni kkonkludiet ukoll li l-vantaġġ mogħti mill-iskema kkontestata kien selettiv, peress li huma biss l-entitajiet Belġjani li jifformaw parti minn grupp multinazzjonali li jistgħu jibbenefikaw minnu. L-entitajiet Belġjani li jeżerċitaw l-attivitajiet tagħhom esklussivament fil-Belġju ma setgħux fil-fatt jiddikjaraw qligħ bħal dan. Barra minn hekk, il-benefiċjarji tal-iskema ġeneralment irrilokaw parti kbira mill-attivitajiet tagħhom fil-Belġju jew investew b'mod sostanzjali fil-pajjiż.

(73) Il-Kummissjoni stmat ukoll, b'mod preliminari, li l-eżenzjoni tal-qligħ eċċessiv ma setgħetx tkun iġġustifikata bil-ħtieġa li tiġi evitata t-tassazzjoni doppja, peress li ma hija l-ebda intenzjoni ta' xi pajjiż ieħor li jintaxxa l-istess qligħ.

(74) Billi l-kundizzjonijiet l-oħrajn kollha msemmija fl-Artikolu 107(1) tat-TFUE huma ssodisfati u ma jidher li hemm ebda raġuni li tippermetti li tiġi stabbilita l-kompatibilità tal-iskema ta' eżenzjoni tal-qligħ eċċessiv mas-suq intern, il-Kummissjoni waslet għall-konklużjoni preliminari li din l-iskema tikkostitwixxi għajnuna mill-Istat inkompatibbli mas-suq intern. Għaldaqstant hija ddeċidiet li tibda l-proċedura prevista fl-Artikolu 108(2) tat-TFUE fir-rigward tal-iskema inkwistjoni.

4. KUMMENTI TAL-BELĠJU

(75) Il-Belġju kkumenta dwar il-qafas magħżul għall-valutazzjoni tal-miżura fid-deċiżjoni tal-ftuħ, invoka l-ksur tal-prinċipju ta' trattament ugwali u sostna li d-deċiżjoni tal-ftuħ kellha diversi żbalji ta' interpretazzjoni.

4.1. Kummenti tal-Belġju dwar il-qafas magħżul għall-valutazzjoni tal-miżura u l-prinċipju ta' trattament ugwali

(76) Il-Belġju kkuntesta li l-kombinazzjoni tal-Artikolu 185(2) tas-CIR 92, taċ-ċirkolari tal-4 ta' Lulju 2006, tar-rapporti annwali tas-Servizz tad-Deċiżjonijiet bil-Quddiem u tal-analiżi tad-deċiżjonijiet tat-taxxa bil-quddiem, tikkostitwixxi skema li tissodisfa l-kriterji msemmija fl-Artikolu 1(d) tar-Regolament tal-Kunsill (UE) 2015/1589. Huwa jqis li fin-nuqqas ta' eżami fil-fond tad-deċiżjonijiet kollha bil-quddiem li taw eżenzjoni tal-qligħ eċċessiv, l-analiżi tal-miżura bħala skema għandha tirrigwarda biss id-dispożizzjonijiet legali. Huwa jikkunsidra li l-eżempji mogħtija fid-deċiżjoni tal-ftuħ intgħażlu b'mod selettiv u jwasslu biss għal konklużjonijiet superfiċjali.

(77) Huwa jsostni wkoll li huwa l-uniku Stat Membru li għalih il-Kummissjoni fetħet il-proċedura ta' investigazzjoni formali fir-rigward ta' skema ta' deċiżjonijiet bil-quddiem minflok fir-rigward ta' miżura individwali, meta l-maġġoranza tal-Istati Membru jużaw id-deċiżjonijiet fiskali bil-quddiem. Il-Belġju jqis li dan l-approċċ imur kontra l-prinċipju ta' trattament ugwali.

4.2. Kummenti tal-Belġju dwar l-eżistenza ta' żbalji ta' interpretazzjoni fid-deċiżjoni tal-ftuħ

4.2.1. Ir-rwol tal-qligħ ta' kontabilità u tas-sistema ta' referenza

(78) Il-Belġju jgħid li l-Kummissjoni tagħti wisq importanza lill-qligħ ta' kontabilità tal-impriżi Belġjani għall-finijiet tad-determinazzjoni tas-sistema ta' referenza. Il-leġiżlazzjoni Belġjana dwar it-taxxa fuq il-kumpaniji tawtorizza jew tippreskrivi għadd ta' aġġustamenti, pożittivi u negattivi, biex tgħaddi minn qligħ ta' kontabilità għal qligħ taxxabbli. Skont il-Belġju, dawn l-aġġustamenti, fosthom dawk previsti fl-Artikolu 185(2)(b) tas-CIR 92, huma element inerenti għas-sistema ta' referenza u japplikaw għall-kontribwenti kollha li jissodisfaw il-kundizzjonijiet biex jibbenefikaw mill-aġġustamenti inkwistjoni.

(79) Il-Belġju jiddikjara wkoll li l-Artikolu 185(2)(b) tas-CIR 92 għandu l-għan li jevita t-tassazzjoni doppja. Minħabba li la l-gruppi nazzjonali u lanqas l-entitajiet indipendenti ma huma affettwati mill-problemi tat-tassazzjoni doppja ekonomika, qegħdin f'sitwazzjoni fattwali u ġuridika differenti minn dik tal-impriżi multinazzjonali fir-rigward tal-għan imfittex mill-miżura inkwistjoni. Għaldaqstant l-Artikolu 185(2)(b) tas-CIR 92 mhuwiex deroga mis-sistema fiskali komuni.

4.2.2. L-applikazzjoni mill-Belġju tal-prinċipju ta' distakkament fuq il-bażi tal-Artikolu 185(2)(b) tas-CIR 92 ma tagħti l-ebda vantaġġ

(80) Il-Belġju jafferma li l-qligħ ta' distakkament biss jista' jiġi ntaxxat taħt is-sistema tiegħu ta' taxxa fuq il-kumpaniji. Barra minn hekk, minħabba li qabel il-Kummissjoni aċċettat il-prinċipju ta' distakkament bħala prinċipju li jippermetti li tiġi stabbilita l-eżistenza ta' vantaġġ biex tivvaluta l-għajnuna mill-Istat, deċiżjoni fiskali bil-quddiem tista' biss tagħti vantaġġ lil kontribwent jekk tmur kontra l-prinċipju ta' distakkament.

(81) Il-Belġju jfakkar li l-iffissar tal-prezzijiet ta' trasferiment iservi biss biex jiġi stabbilit il-prezz xieraq tal-beni u tas-servizzi skambjati bejn partijiet assoċjati, iżda wkoll biex isir it-tqassim tal-qligħ eċċessiv bejn id-diversi impriżi ta' grupp. Il-Belġju jsostni li anki jekk it-tranżazzjonijiet bejn l-impriżi huma fatturati sew, dan mhux bilfors ifisser li l-qligħ totali huwa konformi mal-prinċipju ta' distakkament (43). Huwa jżid li l-mekkaniżmu nnifsu tal-aġġustamenti tal-prezzijiet ta' trasferiment juri li, għal finijiet ta' taxxa, wieħed ma jistax jibbaża fuq il-prezzijiet li jidhru fil-kontijiet kummerċjali. Għaldaqstant, il-fatt li l-qligħ kummerċjali huwa ogħla mill-qligħ ta' distakkament aċċettat huwa irrilevanti.

(82) Il-Belġju jsostni li l-qligħ eċċessiv ma jistax ikun attribwit lill-entitajiet Belġjani skont il-metodu tal-entità separata, li fuqu jibbaża b'mod speċifiku l-prinċipju ta' distakkament. L-esklużjoni ta' dan il-qligħ mill-bażi taxxabbli tal-entitajiet Belġjani għalhekk ma tkunx qed tagħtihom vantaġġ. Skont il-Belġju, ma hemm l-ebda qbil fil-livell internazzjonali dwar il-mod li bih il-qligħ realizzat permezz tas-sinerġiji tal-grupp u/jew tal-ekonomiji ta' skala għandu jitqassam bejn id-diversi entitajiet ta' grupp. Anki jekk il-qligħ eċċessiv kellu jaħrab minn kull tassazzjoni minħabba li ma jiġux intaxxati minn ebda ġurisdizzjoni fiskali, filwaqt li huma eżenti mill-Belġju, mhijiex responsabbiltà ta' dan li jara li l-qligħ kollu jiġi intaxxat.

(83) Il-Belġju pprovda deskrizzjoni tal-proċedura f'żewġ stadji, imsemmija fid-deskrizzjoni qasira fil-premessa 15, użata biex jiġi ddeterminat il-qligħ imnaqqas taħt l-eżenzjoni tal-qligħ eċċessiv.

(84) Huwa jqis li l-oriġini tal-qligħ eċċessiv huwa irrilevanti biex wieħed ikun jaf jekk jagħtix vantaġġ, diment li huwa jintaxxa l-qligħ ta' distakkament kollu tal-entitajiet ikkonċernati. Il-Belġju jafferma li l-qligħ eċċessiv jirriżulta ġeneralment minn sinerġiji ta' ekonomiji ta' skala u jirreferi għall-paragrafu 1.10 tal-prinċipji tal-OECD applikabbli għall-prezzijiet ta' trasferiment biex jiġġustifika n-nuqqas ta' allokazzjoni ta' dan il-qligħ lill-Belġju (44). Huwa jqis li jekk il-qligħ eċċessiv ma jiġi attribwit lil ebda territorju fiskali ieħor u minħabba dan ma jkun soġġett għal ebda taxxa, dan ikun nuqqas tal-prinċipju ta' distakkament.

(85) Il-Belġju jirrifjuta l-eżistenza ta' inkoerenza fl-għażla tal-metodu ta' pprezzar tat-trasferiment l-aktar xieraq jew f'dik tal-parti ttestjata. Barra minn hekk, skont il-Belġju, l-inkoerenzi eventwali kkonstatati ma jistgħux ikunu ġeneralizzati għall-finijiet tal-valutazzjoni tal-iskema mingħajr ma tkun saret analiżi bir-reqqa, każ b'każ, tad-deċiżjonijiet kollha bil-quddiem.

(86) Il-Belġju jgħid li t-tassazzjoni jew le tal-qligħ eċċessiv barra mill-pajjiż ma taqax taħt ir-responsabbiltà tiegħu. Uħud mid-deċiżjonijiet bil-quddiem li jagħtu eżenzjoni tal-qligħ eċċessiv ġew ippubblikati u ċerti impriżi jagħtu prova tat-trasparenza fil-kontijiet annwali tagħhom. L-iskambju ta' informazzjoni mhuwiex possibbli, minħabba li mhijiex responsabbiltà tal-Belġju li jiddeċiedi l-allokazzjoni tal-qligħ u tal-post ta' tassazzjoni tagħhom. Jekk jirriżulta effettivament li dan il-qligħ ma huwa soġġett għal ebda taxxa, il-kawża ta' dan tkun diskrepanza bejn id-dritt Belġjan u d-dritt barrani u/jew nuqqas tal-prinċipju ta' distakkament.

4.2.3. Applikazzjoni magħmula tal-Artikolu 185(2)(b) tas-CIR 92 mhijiex selettiva

(87) B'referenza għall-ġurisprudenza tal-Qorti Ġenerali (45), il-Belġju jgħid li l-impriżi li jibbenefikaw mill-Artikolu 185(2)(b) tas-CIR 92 ma għandhomx karatteristiċi komuni li jiddistingwuhom mill-impriżi l-oħrajn, ħlief il-fatt li jissodisfaw il-kundizzjonijiet ta' implimentazzjoni ta' din id-dispożizzjoni. Skont il-Belġju, il-fatt li l-benefiċċju ta' din id-dispożizzjoni huwa limitat għall-multinazzjonali mhuwiex biżżejjed biex tiġi stabbilita s-selettività tagħha peress li l-impriżi ta' dan it-tip, għall-kuntrarju tal-kumpaniji offshore, pereżempju, ma għandhomx karatteristiċi komuni f'termini ta' settur ekonomiku, attività, importanza tal-karta tal-bilanċ, l-għadd ta' impjegati jew ta' pajjiżi fejn huma stabbiliti.

(88) Il-Belġju jirrifjuta wkoll l-argument li r-rilokazzjoni ta' attivitajiet sostanzjali, ir-realizzazzjoni ta' investimenti jew il-ħolqien ta' impjiegi fil-Belġju jikkostitwixxu kundizzjoni impliċita jew espliċita tal-applikazzjoni tad-deċiżjonijiet fiskali bil-quddiem li jagħtu eżenzjoni tal-qligħ eċċessiv. Skont il-Belġju, il-liġi ma timponi ebda kundizzjoni ta' dan it-tip u s-Servizz tad-Deċiżjonijiet bil-Quddiem ma għandux is-setgħa li jistabbilixxi kundizzjonijiet bħal dawn. L-uniku obbligu legali impost fuq l-applikant jikkonsisti f'deskrizzjoni tal-attivitajiet tiegħu kif ukoll deskrizzjoni sħiħa tas-sitwazzjoni jew tal-operazzjoni partikolari, kif jipprovdi l-Artikolu 21 tal-Liġi tal-24 ta' Diċembru 2002 li jistabbilixxi sistema ta' deċiżjoni bil-quddiem fil-liġi fiskali Belġjana.

4.2.4. Ġustifikazzjoni

(89) Il-Belġju jqis li l-eżenzjoni tal-qligħ eċċessiv hija ġġustifikata minħabba li hija mezz neċessarju u proporzjonat biex tiġi evitata l-possibbiltà ta' tassazzjoni doppja. Il-Belġju jenfasizza li din l-eżenzjoni ma għandhiex l-għan li tnaqqas it-tassazzjoni doppja attwali u lanqas li jirrimedja għaliha.

4.2.5. Rkupru

(90) Il-Belġju jsostni li, fi kwalunkwe każ, rkupru tal-għajnuna huwa eskluż minħabba l-prinċipji ta' ċertezza legali u aspettattivi leġittimi (46), peress li d-deċiżjonijiet bil-quddiem tal-Kummissjoni dwar il-prezzijiet ta' trasferiment u l-għajnuna mill-Istat wassluh biex jikkunsidra li wieħed jista' jikkonkludi li ma hemmx għajnuna mill-Istat meta Stat Membru jirrispetta l-prinċipju ta' distakkament (47), minħabba n-nuqqas ta' leġiżlazzjoni armonizzata fil-livell tal-Unjoni f'dan il-qasam. Il-Belġju jirreferi wkoll għall-konklużjonijiet tal-Kunsill tal-Ministri dwar il-Kodiċi tal-Kondotta fir-rigward tat-Tassazzjoni tal-Intrapriżi (48), u jirreferi għal skema oħra allegatament ibbażata fuq l-istess prinċipji tal-iskema ta' eżenzjoni tal-qligħ eċċessiv (49), u jinvoka l-fatt li l-Kummissjoni ma sabitx problemi f'dan fir-rigward tar-regoli dwar l-għajnuna mill-Istat ħlief għaxar snin wara li ntemmet l-iskema tal-ftehimiet dwar il-kapital informali. Fl-aħħar nett, l-irkupru tal-għajnuna jkun eċċezzjonalment ikkumplikat u jwassal għal tassazzjoni doppja kif ukoll għal trattament mhux ugwali bejn il-Belġju u l-Istati Membri l-oħrajn li wkoll jagħmlu użu mill-prattika tad-deċiżjonijiet bil-quddiem f'dak li jirrigwarda t-tassazzjoni.

5. KUMMENTI TAL-PARTIJIET INTERESSATI

(91) Saru kummenti minn AGC Glass Europe SA/NV fl-1 ta' Lulju 2015 u minn […] fit-3 ta' Lulju 2015. Iż-żewġ impriżi bbenefikaw mid-deċiżjonijiet bil-quddiem taħt l-Artikolu 185(2)(b) tas-CIR 92.

(92) Fil-kummenti tagħha, AGC Glass Europe SA/NV tosserva li hija qatt ma applikat jew implimentat id-deċiżjoni bil-quddiem li hija kisbet abbażi tal-Artikolu 185(2)(b) tas-CIR 92.

(93) […] tgħid li ma kellhiex tkun imsemmija fid-deċiżjoni tal-ftuħ fost il-benefiċjarji tal-miżura inkwistjoni. Hija tkompli tgħid li hija kisbet ftehim minn qabel dwar il-prezzijiet li seta' jinvolvi kemm aġġustament pożittiv tal-prezzijiet ta' trasferiment fuq il-bażi tal-Artikolu 185(2)(a) tas-CIR 92, kif ukoll aġġustament negattiv fuq il-bażi tal-Artikolu 185(2)(b) tas-CIR 92 (50). Minħabba dawn l-elementi, hija tqis li ma bbenefikatx mill-iskema u titlob li tiġi eskluża mid-deċiżjoni finali u minn kwalunkwe azzjoni ta' rkupru li din tista' ġġib magħha.

6. VALUTAZZJONI TAL-MIŻURA

6.1. Eżistenza ta' skema

(94) Il-Kummissjoni tqis li l-miżura inkwistjoni hija skema ta' għajnuna, skont l-Artikolu 1(d) tar-Regolament tal-Kunsill (UE) 2015/1589. Skont dan l-Artikolu, skema ta' għajnuna tfisser “kull att li fuq il-bażi tiegħu, mingħajr ma jkunu meħtieġa miżuri ta' implimentazzjoni oħra, jistgħu jingħataw għajnuniet individwali lill-impriżi li jkunu definiti fl-att b'mod ġenerali u astratt”.

(95) Il-ġurisprudenza tal-Unjoni ma tagħti ebda indikazzjoni dwar l-interpretazzjoni ta' din id-definizzjoni. Madankollu l-Kummissjoni tosserva li l-ġurisdizzjonijiet tal-Unjoni aċċettaw il-prattika preċedenti tagħha li tikkwalifika bħala skemi ta' għajnuna, fit-tifsira ta' din id-dispożizzjoni, miżuri fiskali li kienu jippreżentaw diversi karatteristiċi identiċi għal dawk tal-iskema inkwistjoni (51).

(96) B'definizzjoni, skema ta' għajnuna tissodisfa dawn it-tliet kriterji li ġejjin: i) hija dispożizzjoni li fuq il-bażi tagħha tista' tingħata għajnuna; ii) l-iskema ma teħtieġx miżuri ta' implimentazzjoni oħrajn; u iii) l-iskema tiddefinixxi lill-benefiċjarji potenzjali tal-għajnuna b'mod ġenerali u astratt.

(97) F'dak li jirrigwarda l-ewwel kriterju, l-eżenzjoni tal-qligħ eċċessiv qiegħda tingħata fuq il-bażi tal-Artikolu 185(2)(b) tas-CIR 92. Din id-dispożizzjoni, introdotta fil-Kodiċi Belġjan dwar it-taxxa fuq id-dħul bil-Liġi tal-21 ta' Ġunju 2004, tawtorizza l-aġġustamenti negattivi tal-prezzijiet ta' trasferiment inklużi fil-bażi taxxabbli tal-kontribwenti meta jkunu ssodisfati għadd ta' kundizzjonijiet. Din hija kkwotata fid-diversi deċiżjonijiet bil-quddiem li jeżentaw il-qligħ eċċessiv bħala l-bażi legali ta' din l-eżenzjoni u tissemma mill-Belġju f'diversi dokumenti li jiddeskrivu l-eżenzjoni (52).

(98) L-applikazzjoni magħmula tal-Artikolu 185(2)(b) tas-CIR 92 hija spjegata fil-Memorandum ta' Spjegazzjoni tal-Liġi tal-21 ta' Ġunju 2004, fiċ-Ċirkolari tal-4 ta' Lulju 2006 u fit-tweġibiet ipprovduti mill-Ministru tal-Finanzi għall-mistoqsijiet parlamentali dwar l-applikazzjoni ta' din id-dispożizzjoni. Dawn it-tweġibiet jikkonfermaw li l-applikazzjoni tal-eżenzjoni tal-qligħ eċċessiv tmur lil hinn minn dak li tipprovdi d-dispożizzjoni msemmija qabel u hija estiża għall-qligħ li ma ġiex inkluż ukoll fil-qligħ ta' impriża asoċjata li tifforma parti mill-istess grupp f'territorju fiskali ieħor. In-nuqqas ta' kwalunkwe obbligu ta' prova li l-istess qligħ huwa inkluż fil-bażi taxxabbli ta' żewġ impriżi assoċjati (waħda barra l-pajjiż u l-oħra fil-Belġju) huwa element importanti li jippermetti li ssir distinzjoni bejn id-deċiżjonijiet bil-quddiem li jagħtu eżenzjoni tal-qligħ eċċessiv u d-deċiżjonijiet l-oħrajn bil-quddiem li jawtorizzaw aġġustament negattiv tal-prezzijiet ta' trasferiment taħt l-Artikolu 185(2)(b) tas-CIR 92 (53).

(99) Fi ftit kliem, l-Artikolu 185(2)(b) tas-CIR 92, il-Memorandum ta' Spjegazzjoni tal-Liġi tal-21 ta' Ġunju 2004, iċ-Ċirkolari tal-4 ta' Lulju 2006 u t-tweġibiet tal-Ministru tal-Finanzi għall-mistoqsijiet parlamentari dwar l-applikazzjoni tal-Artikolu 185(2)(b) tas-CIR 92, huma l-atti li fuq il-bażi tagħhom tingħata l-eżenzjoni tal-qligħ eċċessiv.

(100) F'dak li jirrigwarda t-tieni kriterju, il-Kummissjoni tikkunsidra li t-terminu “miżuri ta' implimentazzjoni” għandu jinftiehem li jissupponi l-eżerċitar ta' diskrezzjoni sinifikanti ta' valutazzjoni mill-awtoritajiet li tagħti l-għajnuna, li tista' tinfluwenza l-ammont, il-karatteristiċi jew il-kundizzjonijiet tal-għoti tal-għajnuna permezz tal-adozzjoni ta' atti ulterjuri (54). Bil-kuntrarju, is-sempliċi applikazzjoni teknika tal-att li jipprovdi l-għoti tal-għajnuna inkwistjoni mhijiex miżura ta' implimentazzjoni fit-tifsira tal-Artikolu 1(d) tar-Regolament tal-Kunsill (UE) 2015/1589.

(101) Il-Kummissjoni tqis li l-eżenzjoni tal-qligħ eċċessiv tingħata mingħajr il-bżonn ta' miżuri ta' implimentazzjoni oħrajn, fit-tifsira tal-Artikolu 1(d) tar-Regolament tal-Kunsill (UE) 2015/1589. L-elementi meħtieġa biex wieħed jibbenefika minn din l-eżenzjoni jistgħu jkunu deskritti in abstracto. Huma jiżvelaw l-eżistenza ta' linja ta' mġiba sistematika rigward l-għoti tal-għajnuna, li ġiet innutata fil-kampjun ta' deċiżjonijiet bil-quddiem eżaminati mill-Kummissjoni u deskritta mill-Belġju fil-kummenti tiegħu dwar id-deċiżjoni tal-ftuħ.

(102) Għalhekk eżenzjoni tal-qligħ eċċessiv tingħata jekk l-elementi kumulattivi li ġejjin ikunu preżenti: — l-entitajiet benefiċjarji jappartjenu għal impriża multinazzjonali; — dawn l-entitajiet jiksbu awtorizzazzjoni obbligatorja minn qabel permezz ta' deċiżjoni tas-Servizz tad-Deċiżjonijiet bil-Quddiem, b'mod li l-għajnuna tista' tingħata biss għall-qligħ relatat ma' sitwazzjoni ġdida li għadha ma pproduċietx effetti mill-aspett ta' taxxa, pereżempju riorganizzazzjoni li tinvolvi r-rilokazzjoni tal-imprenditur ċentrali fil-Belġju, jew inkella t-tkabbir tal-attivitajiet jew it-twettiq ta' investimenti ġodda fil-pajjiż (55); — il-qligħ magħmul minn dawn l-entitajiet jaqbeż il-qligħ li entitajiet indipendenti simili jagħmlu f'ċirkustanzi simili; — dawn l-entitajiet ma għandhomx jistabbilixxu aġġustament pożittiv primarju fi Stat Membru ieħor.

(103) Kif indikat fil-premessa 65, il-Kummissjoni vvalutat kampjun ta' 22 deċiżjoni individwali bil-quddiem, li jista' jitqies bħala rappreżentattiv tal-iskema inkwistjoni. Fir-realtà, anki jekk il-fatti individwali, l-ammonti kkonċernati u l-operazzjonijiet ivarjaw minn deċiżjoni bil-quddiem għal oħra, dawn id-deċiżjonijiet kollha jirrigwardaw kumpaniji multinazzjonali kbar li kabbru l-attività tagħhom fil-Belġju, u talbu u kisbu li l-qligħ tagħhom realment irreġistrat fil-Belġju iżda allegatament attribwibbli lil sinerġiji, ekonomiji ta' skala jew għal fatturi oħrajn marbutin mas-sħubija tagħhom fi grupp jiġi mnaqqas mill-bażi taxxabbli għall-finijiet tat-taxxa fuq il-kumpaniji.

(104) Kuntrarju għal dak li qal il-Belġju, il-fatt li l-Kummissjoni tirreferi għal elementi komuni nnutati f'kampjun ta' deċiżjonijiet bil-quddiem ma jimplikax li hija tqis li dawn l-elementi ta' għajnuna mill-Istat jirriżultaw minn deċiżjonijiet bil-quddiem individwali minflok minn skema. Il-Kummissjoni tqis li d-deċiżjonijiet bil-quddiem huma strument li permezz tiegħu qed tiġi applikata l-iskema, kif tipprovdi l-liġi li fuqha hija bbażata l-iskema, u li d-deskrizzjoni ta' ċerti deċiżjonijiet bil-quddiem individwali fid-deċiżjoni tal-ftuħ isservi biss biex tispjega l-mod li bih l-iskema ġiet implimentata fil-prattika. Fi kwalunkwe każ, fit-Taqsima 4.1 tad-deċiżjoni tal-ftuħ tagħha, il-Kummissjoni spjegat b'mod ċar ir-raġunijiet li għalihom, f'dan l-istadju, hija qieset li l-miżura kienet tikkostitwixxi skema ta' għajnuna, b'mod li l-Belġju ma setax bl-ebda mod jimmaġina li l-Kummissjoni setgħet tqis li l-elementi ta' għajnuna mill-Istat kienu r-riżultat ta' deċiżjonijiet individwali bil-quddiem u mhux ta' xi skema.

(105) L-obbligu li wieħed jikseb deċiżjoni individwali bil-quddiem biex ikun jista' jibbenefika mill-eżenzjoni tal-qligħ eċċessiv mhuwiex miżura ta' implimentazzjoni, iżda mod tekniku ta' applikazzjoni tal-iskema, li jservi biex jikkonferma r-rispett tal-kundizzjonijiet definiti mill-iskema u biex jivverifika l-metodu magħżul mill-kontribwent biex jiddetermina l-ammont tal-allegat qligħ eċċessiv li jrid jiġi eżentat (56).

(106) Din il-konklużjoni mhijiex affettwata mill-fatt li s-Servizz tad-Deċiżjonijiet bil-Quddiem għandu diskrezzjoni limitata biex jaċċetta r-rata eżatta tal-aġġustament negattiv applikat għall-bażi taxxabbli skont l-informazzjoni pprovduta mill-kontribwent jew biex jivvaluta jekk ċerti kundizzjonijiet li taħthom jista' jingħata dan it-tnaqqis humiex issodisfati (pereżempju, permezz tal-eżistenza ta' sitwazzjoni ġdida li għadha ma pproduċietx effetti fuq it-taxxa). Fil-fatt, l-eżistenza ta' servizz speċjali inkarigat mid-deċiżjonijiet bil-quddiem li għandu diskrezzjoni esklussiva fuq id-deċiżjonijiet bil-quddiem biex jivvaluta l-affidabilità tal-approssimazzjoni tal-ammont tal-qligħ eċċessiv iddikjarat mill-kontribwent matul it-tieni stadju, bilfors teħtieġ diskrezzjoni ta' valutazzjoni limitata min-naħa tas-Servizz tad-Deċiżjonijiet bil-Quddiem. Madankollu, dan jippermetti biss li tiġi garantita applikazzjoni koerenti tal-eżenzjoni.

(107) Is-Servizz tad-Deċiżjonijiet bil-Quddiem sistematikament ħareġ deċiżjonijiet li jagħtu eżenzjoni tal-qligħ eċċessiv meta l-kundizzjonijiet imsemmija fil-premessa (102) kienu ssodisfati. Barra minn hekk, kif ikkonferma l-Belġju, is-Servizz tad-Deċiżjonijiet bil-Quddiem qatt ma rrifjuta xi applikazzjoni għal deċiżjoni bil-quddiem li tagħti eżenzjoni tal-qligħ eċċessiv (57).

(108) Minn dan il-Kummissjoni tikkonkludi li l-eżenzjoni tal-qligħ eċċessiv ma teħtieġ ebda miżura ta' implimentazzjoni oħra.

(109) F'dak li jirrigwarda t-tielet kriterju, l-att li fuq il-bażi tiegħu tingħata l-eżenzjoni tal-qligħ eċċessiv jiddefinixxi b'mod ġenerali u astratt il-benefiċjarji ta' din l-eżenzjoni. L-applikazzjoni tal-Artikolu 185(2)(b) tas-CIR 92, li jikkostitwixxi l-bażi legali tad-deċiżjonijiet bil-quddiem meħtieġa biex wieħed ikun jista' jibbenefika mill-eżenzjoni, hija limitata għall-entitajiet li jifformaw parti minn “grupp multinazzjonali ta' kumpaniji assoċjati”.

(110) B'konklużjoni ta' dan, l-eżenzjoni tal-qligħ eċċessiv, kif hija sistematikament implimentata mis-Servizz tad-Deċiżjonijiet bil-Quddiem, tissodisfa l-kundizzjonijiet tal-eżistenza ta' skema ta' għajnuna definiti fl-Artikolu 1(d) tar-Regolament tal-Kunsill (UE) 2015/1589. Skont il-ġurisprudenza tal-Qorti tal-Ġustizzja, fil-każ ta' skema ta' għajnuna, il-Kummissjoni tista' sempliċiment tistudja l-karatteristiċi ġenerali tal-iskema inkwistjoni u mhijiex mistennija teżamina kull każ partikolari li fih tiġi implimentata l-iskema (58).

6.2. Eżistenza ta' għajnuna

(111) Skont l-Artikolu 107(1) tat-TFUE, kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, sa fejn tolqot il-kummerċ bejn l-Istati Membri, tkun inkompatibbli mas-suq intern.

(112) Skont ġurisprudenza stabbilita, il-klassifikazzjoni bħala għajnuna mill-Istat fis-sens tal-Artikolu 107(1) tat-TFUE tirrikjedi li l-kundizzjonijiet kollha msemmija f'din id-dispożizzjoni jkunu ssodisfati (59). Għaldaqstant huwa stabbilit li biex miżura tista' tiġi kkwalifikata bħala għajnuna mill-Istat, l-ewwel nett, trid tkun intervent tal-Istat permezz ta' riżorsi tal-Istat; it-tieni nett, dan l-intervent irid ikun jista' jaffettwa l-kummerċ bejn l-Istati Membri; it-tielet nett, irid jagħti vantaġġ selettiv lil impriża; u, ir-raba' nett, irid joħloq distorsjoni jew jhedded li joħloq distorsjoni fil-kompetizzjoni (60).

(113) F'dak li jirrigwarda l-ewwel kundizzjoni tal-eżistenza ta' għajnuna, l-eżenzjoni tal-qligħ eċċessiv hija bbażata fuq l-Artikolu 185(2)(b) tas-CIR 92 u fuq id-dokumenti kollha ta' gwida li jappoġġjaw l-interpretazzjoni mill-awtoritajiet Belġjani ta' din id-dispożizzjoni li tagħti l-eżenzjoni. Barra minn hekk, l-eżenzjoni tingħata permezz ta' deċiżjonijiet obbligatorji bil-quddiem maħruġin mis-Servizz tad-Deċiżjonijiet bil-Quddiem, korp tad-Dipartiment tat-Taxxa Belġjan, u li huma vinkolanti għad-Dipartiment tat-Taxxa Belġjan. Għaldaqstant, l-eżenzjoni tal-qligħ eċċessiv hija imputabbli lill-Istat Belġjan.

(114) F'dak li jirrigwarda l-finanzjament tal-iskema permezz ta' riżorsi tal-Istat, skont ġurisprudenza stabbilita tal-Qorti tal-Ġustizzja, miżura li permezz tagħha l-awtoritajiet pubbliċi jagħtu lil ċerti impriżi eżenzjoni fiskali li, għalkemm ma tinvolvi ebda trasferiment pożittiv ta' riżorsi tal-Istat, tqiegħed lil dawn l-impriżi f'sitwazzjoni finanzjarja aktar vantaġġjuża mill-kontribwenti l-oħrajn, tikkostitwixxi għajnuna mill-Istat (61). Il-Kummissjoni ser turi,fit-Taqsima 6.3, li l-eżenzjoni tal-qligħ eċċessiv tinvolvi tnaqqis tat-taxxa dovuta fil-Belġju mill-impriżi li kisbu deċiżjoni bil-quddiem taħt l-iskema inkwistjoni billi tiffranka t-taxxa li dawn l-impriżi suppost kellhom iħallsu skont is-sistema komuni ta' tassazzjoni tal-kumpaniji kieku l-iskema ma kinitx teżisti. Għaldaqstant, l-eżenzjoni tal-qligħ eċċessiv toħloq telf ta' riżorsi tal-Istat, minħabba li kull tnaqqis tat-taxxa dovuta mill-impriżi li jibbenefikaw mill-iskema inkwistjoni jwassal għal telf ta' dħul mit-taxxi li l-Belġju normalment kien ikollu għad-dispożizzjoni tiegħu.

(115) F'dak li jirrigwarda t-tieni kundizzjoni tal-eżistenza ta' għajnuna mill-Istat, l-impriżi li jibbenefikaw mill-iskema inkwistjoni huma kumpaniji multinazzjonali li jeżerċitaw l-attivitajiet tagħhom f'diversi Stati Membri, b'mod li kwalunkwe għajnuna għall-benefiċċju tagħhom tista' taffettwa l-kummerċ fi ħdan l-Unjoni. Barra minn hekk, minħabba li deċiżjoni bil-quddiem li tagħti l-eżenzjoni tista' tinħareġ biss għall-qligħ li jirriżulta minn sitwazzjoni ġdida, li jissupponi r-rilokazzjoni jew iż-żieda tal-attivitajiet tal-impriża fil-Belġju, u minħabba li l-vantaġġ mogħti mill-eżenzjoni huwa proporzjonat għall-estensjoni tal-attivitajiet il-ġodda u għall-qligħ il-ġdid iġġenerat mill-impriża fil-Belġju, min-natura tagħha l-iskema tinfluwenza l-għażliet tal-gruppi multinazzjonali rigward il-lokalizzazzjoni tal-investimenti tagħhom fi ħdan l-Unjoni, u allura taffettwa l-kummerċ fl-Unjoni.

(116) Barra minn hekk, miżura mogħtija mill-Istat titqies li tfixkel jew thedded li tfixkel il-kompetizzjoni meta trid ittejjeb il-pożizzjoni kompetittiva tal-benefiċjarji meta mqabbla ma' impriżi oħra li jikkompetu magħhom (62). Sakemm, bit-tnaqqis tat-taxxa dovuta taħt sistema komuni ta' tassazzjoni tal-qligħ tal-kumpaniji, hija teħles lill-impriżi benefiċjarji minn piż li normalment kien ikollhom iġorru, l-iskema inkwistjoni tfixkel jew thedded li tfixkel il-kompetizzjoni billi ttejjeb il-pożizzjoni finanzjarja ta' dawn l-impriżi, b'mod li r-raba' kundizzjoni tal-eżistenza ta' għajnuna mill-Istat hija wkoll issodisfata.

(117) F'dak li jirrigwarda t-tielet kundizzjoni tal-eżistenza ta' għajnuna mill-Istat, il-Kummissjoni ser turi fit-Taqsimali jmiss kif l-iskema inkwistjoni toħloq vantaġġ selettiv għall-entitajiet Belġjani ta' grupp ammessi f'din l-iskema, kif ukoll għall-gruppi multinazzjonali li għalihom jappartjenu dawn l-entitajiet. Dan il-vantaġġ jirriżulta minn aġġustament negattiv unilaterali tal-bażi taxxabbli tagħhom, li jġib tnaqqis fit-taxxa fuq il-kumpaniji dovuta minn dawn l-entitajiet fil-Belġju meta mqabbla mat-taxxi li kien ikollhom normalment iħallsu taħt is-sistema komuni ta' tassazzjoni tal-qligħ tal-kumpaniji.

6.3. Eżistenza ta' vantaġġ selettiv

(118) Skont il-ġurisprudenza, “l-Artikolu 107(1) tat-Trattat jimponi l-obbligu li jiġi ddeterminat jekk, fil-kuntest ta' sistema ġuridika partikolari, miżura nazzjonali hijiex ta' tali natura li tiffavorixxi” ċerti impriżi jew ċerti produtturi “fil-konfront ta' oħrajn li jinsabu, fir-rigward tal-għan li l-imsemmija sistema tfittex li tilħaq, f'sitwazzjoni fattwali u ġuridika paragunabbli. Jekk dan ikun il-każ, il-miżura kkonċernata tissodisfa l-kundizzjoni ta' selettività li hija element kostituttiv tal-kunċett ta' għajnuna mill-Istat previst f'din id-dispożizzjoni” (63).

(119) Fil-kawżi li jirrigwardaw il-qasam tat-taxxa, il-Qorti tal-Ġustizzja fasslet analiżi fi tliet stadji sabiex tiddetermina jekk miżura fiskali partikolari hijiex selettiva (64). L-ewwel nett, jeħtieġ li jiġi ddeterminat liema hija l-iskema fiskali li komunement jew normalment tiġi applikata fl-Istat Membru: is-“sistema ta' referenza”. It-tieni nett, għandu jiġi determinat jekk il-miżura fiskali inkwistjoni tidderogax mis-sistema komuni msemmija sa fejn tiddistingwi bejn operaturi li, fid-dawl tal-għan marbut mas-sistema fiskali, ikunu jinsabu f'sitwazzjoni fattwali u legali paragunabbli. Jekk il-miżura tikkostitwixxi deroga mis-sistema ta' referenza, jeħtieġ, fl-aħħar nett, li jiġi stabbilit jekk din il-miżura hijiex ġustifikata min-natura jew l-ekonomija ġenerali tas-sistema ta' referenza. Miżura fiskali li tikkostitwixxi deroga mill-applikazzjoni tas-sistema ta' referenza tista' tkun iġġustifikata jekk l-Istat Membru kkonċernat jirnexxielu juri li din il-miżura tirriżulta direttament mill-prinċipji fundamentali jew prinċipali tas-sistema fiskali tiegħu (65). Jekk dan ikun il-każ, il-miżura fiskali ma tkunx selettiva. L-oneru tal-prova f'dan it-tielet stadju jaqa' fuq l-Istat Membru.

6.3.1. Determinazzjoni tas-sistema ta' referenza

(120) Għall-finijiet tal-analiżi tan-natura selettiva ta' miżura ta' għajnuna, sistema ta' referenza hija magħmula minn ġabra koerenti ta' regoli li, fuq il-bażi ta' kriterji oġġettivi, japplikaw għall-impriżi kollha li jaqgħu fil-kamp ta' applikazzjoni tagħha kif ikun definit mill-għan tagħha.

6.3.1.1. Is-sistema ta' referenza hija s-sistema tat-taxxa fuq il-kumpaniji fil-Belġju

(121) F'dan il-każ, il-Kummissjoni tqis li s-sistema ta' referenza hija s-sistema tal-liġi komuni ta' tassazzjoni tal-qligħ tal-kumpaniji pprovduta mill-iskema tat-taxxa fuq id-dħul tal-kumpaniji fil-Belġju (66), li l-għan tagħha huwa t-tassazzjoni tal-qligħ tal-kumpaniji kollha soġġetti għat-taxxa fil-Belġju. Is-sistema tat-taxxa fuq il-kumpaniji fil-Belġju tapplika għall-kumpaniji residenti fil-Belġju kif ukoll għall-fergħat Belġjani ta' kumpaniji mhux residenti. Il-kumpaniji residenti fil-Belġju (67) jridu jħallsu t-taxxa fuq il-kumpaniji fuq il-qligħ li jagħmlu fuq livell globali (68), ħlief meta tapplika konvenzjoni kontra t-tassazzjoni doppja. Il-kumpaniji mhux residenti huma soġġetti għat-taxxa fuq il-kumpaniji biss għal ċertu tip ta' dħul speċifiku minn sors Belġjan (69). Fiż-żewġ każijiet, it-taxxa Belġjana fuq il-kumpaniji hija dovuta fuq il-qligħ totali, kemm jekk iġġenerat fuq livell globali kif ukoll jekk iġġenerat fil-Belġju. Għaldaqstant, bħala regola ġenerali, l-impriżi kollha li jiġġeneraw dħul fil-Belġju huma kkunsidrati li jinsabu f'sitwazzjoni legali u fattwali simili mill-perspettiva tat-tassazzjoni tal-impriżi.

(122) Il-qligħ totali huwa stabbilit skont ir-regoli relatati mal-qligħ imsemmija fid-dispożizzjonijiet dwar il-kalkolu tal-qligħ taxxabbli tal-imprendituri individwali, kif definiti fl-Artikolu 24 tas-CIR 92. Il-qligħ totali jikkorrispondi għad-dħul nieqes l-ispejjeż deduċibbli, li ġeneralment jiġu rreġistrati fil-kontabilità, b'mod li l-qligħ realment irreġistrat jikkostitwixxi l-bażi tal-kalkolu tal-qligħ totali taxxabbli skont is-sistema tat-taxxa fuq il-kumpaniji fil-Belġju (70).

6.3.1.2. L-eżenzjoni tal-qligħ eċċessiv mhijiex parti integrali mis-sistema ta' referenza

(123) Taħt is-sistema tat-taxxa fuq il-kumpaniji fil-Belġju, il-qligħ realment irreġistrat jiġi soġġett għal sensiela ta' aġġustamenti pożittivi u negattivi previsti mil-liġi fiskali Belġjana biex jinkiseb il-qligħ totali taxxabbli (71). F'dan ir-rigward, il-Belġju jargumenta li l-aġġustamenti kollha magħmula għall-qligħ realment irreġistrat li jirrakkomanda s-CIR 92, fosthom l-eżenzjoni tal-qligħ eċċessiv, huma parti integrali mis-sistema ta' referenza.

(124) Il-Kummissjoni ma taqbilx li l-eżenzjoni tal-qligħ eċċessiv hija parti integrali mis-sistema ta' referenza għar-raġunijiet mogħtija fil-premessi (125) sa (128).

(125) L-ewwel nett, l-eżenzjoni tal-qligħ eċċessiv ma hija preskritta minn ebda dispożizzjoni tas-CIR 92. Fil-fatt, il-Kummissjoni tinnota li l-Artikolu 185(2)(b) tas-CIR 92, li fuq il-bażi tiegħu effettivament tingħata l-eżenzjoni tal-qligħ eċċessiv, jirreferi għal tranżazzjonijiet jew arranġamenti speċifiċi bejn żewġ entitajiet assoċjati li jifformaw parti minn grupp. In-natura ta' distakkament tal-kundizzjonijiet stabbiliti għal dawn it-tranżazzjonijiet jew arranġamenti tista' twassal għal aġġustament tal-prezzijiet ta' trasferiment fuq il-bażi ta' din id-dispożizzjoni, iżda ma tawtorizzax u lanqas tippreskrivi eżenzjoni unilaterali astratta ta' sehem fiss jew ta' perċentwali fiss tal-qligħ realment irreġistrat minn entità Belġjana li tappartjeni għal grupp multinazzjonali. Din id-dispożizzjoni pjuttost teżiġi li tiġi identifikata tranżazzjoni jew arranġament (jew sensiela ta' tranżazzjonijiet) ma' kontroparti barranija speċifika assoċjata li tappartjeni għall-grupp. Fil-fatt, l-Artikolu 185(2)(a) tas-CIR 92 biss, li jirrigwarda l-aġġustamenti pożittivi tal-prezzijiet ta' trasferiment, jippermetti li d-dipartiment tat-taxxa Belġjan jagħmel aġġustament unilaterali primarju tal-prezzijiet ta' trasferiment jekk il-kundizzjonijiet stabbiliti għal tranżazzjoni jew għal arranġament ikunu differenti minn dawk maqbula f'kundizzjonijiet ta' distakkament. Bil-kuntrarju, l-applikazzjoni tal-Artikolu 185(2)(b) tas-CIR 92, li jirrigwarda l-aġġustamenti negattivi tal-prezzijiet ta' trasferiment, jinkludi l-kundizzjoni addizzjonali li l-qligħ iġġenerat mit-tranżazzjoni jew l-arranġament li jrid jiġi eżentat irid ukoll ikun iddaħħal fil-qligħ tal-kontroparti barranija għal din it-tranżazzjoni jew arranġament.

(126) It-tieni nett, is-sistema tat-taxxa fuq il-kumpaniji fil-Belġju għandha l-għan li tintaxxa lill-kumpaniji kollha soġġetti għat-taxxa fuq il-qligħ reali tagħhom, kemm jekk huma kumpaniji indipendenti kif ukoll jekk jappartjenu għal xi grupp, jekk jappartjenu għal grupp nazzjonali jew multinazzjonali, jekk jappartjenu għal grupp multinazzjonali kbir jew żgħir u kemm jekk ikun ilhom stabbiliti għal ftit żmien fil-Belġju kif ukoll jekk ikun ilhom snin kbar jeżerċitaw l-attivitajiet tagħhom hemmhekk. Fi kliem ieħor, dawn il-kontribwenti kollha jinsabu f'sitwazzjoni legali u fattwali simili fir-rigward tal-għan imfittex mis-sistema tat-taxxa fuq il-kumpaniji, jiġifieri li tintaxxa lill-kumpaniji kollha soġġetti għat-taxxa fuq il-qligħ reali tagħhom. Il-liġi Belġjana tidentifika wkoll l-entitajiet preżenti fil-Belġju li huma soġġetti għat-taxxa fuq il-kumpaniji u tinkludi kwalunkwe kumpanija, assoċjazzjoni, stabbiliment jew korp kostitwit b'mod regolari li għandu personalità ġuridika u huwa involut f'attivitajiet jew operazzjonijiet bi skop ta' qligħ (72). La l-forma ġuridika tal-impriża u lanqas l-istruttura tagħha (grupp ta' kumpaniji jew le) ma jikkostitwixxu kriterju determinanti għal dak li jirrigwarda l-ġbir tat-taxxa fuq il-kumpaniji fil-Belġju. Għaldaqstant, għalkemm l-aġġustamenti magħmula fil-qligħ realment irreġistrat u aċċessibbli għall-kontribwenti kollha huma ta' natura ġenerali u, għalhekk, mhux selettivi fit-tifsira tal-Artikolu 107(1) tat-TFUE (73), l-eżenzjoni tal-qligħ eċċessiv tagħmel distinzjoni bejn dawn il-kontribwenti, peress li huma biss l-entitajiet Belġjani li jifformaw parti minn grupp mulitanazzjonali ta' daqs suffiċjenti u li jkun ilu ftit żmien biss iwettaq attivitajiet fil-Belġju li jistgħu jibbenefikaw mill-iskema inkwistjoni, kif spjegat fit-Taqsima 6.3.2.

(127) It-tielet nett, id-differenza fil-kalkolu tal-qligħ taxxabbli bejn il-kumpaniji indipendenti u l-kumpaniji ta' grupp ma taffettwax l-għan tas-sistema tat-taxxa fuq il-kumpaniji fil-Belġju, jiġifieri, li jiġi intaxxat il-qligħ tal-kumpaniji kollha residenti jew attivi permezz ta' stabbiliment permanenti fil-Belġju, kemm jekk ikunu indipendenti kif ukoll integrati. Għalkemm il-kalkolu tal-qligħ taxxabbli fil-każ tal-kumpaniji indipendenti mhux integrati/nazzjonali li jagħmlu tranżazzjonijiet fis-suq huwa relattivament sempliċi, minħabba li huwa bbażat fuq id-differenza bejn id-dħul u l-ispejjeż iddeterminati minn suq kompetittiv, dak tal-qligħ taxxabbli fil-każ tal-kumpaniji integrati ta' grupp multinazzjonali jeħtieġ l-użu ta' dejta indiretta. Għalhekk, il-kumpaniji integrati ta' grupp multinazzjonali jkollhom jiffissaw il-prezzijiet li jridu japplikaw għal dawn it-tranżazzjonijiet fi ħdan il-gruppi biex jikkalkulaw il-qligħ taxxabbli tagħhom minflok ma jużaw prezzijiet iddettati direttament mis-suq. Anki jekk wieħed iqis li ċerti deċiżjonijiet strateġiċi jittieħdu fl-aħjar interess tal-grupp kollu, it-taxxa fuq il-kumpaniji fil-Belġju tinġabar mingħand entitajiet individwali u mhux mingħand il-gruppi. L-iskema inkwistjoni tirrigwarda esklussivament il-qligħ taxxabbli tal-kumpaniji Belġjani ta' grupp, b'mod li kwalunkwe tnaqqis fid-dħul mit-taxxa huwa bbażat b'mod individwali fuq ir-riżultati ta' dawn il-kumpaniji. Għalkemm huwa minnu li l-liġi fiskali Belġjana tipprovdi dispożizzjonijiet partikolari applikabbli għall-gruppi, dawn ġeneralment ikollhom l-għan li jqiegħdu fuq l-istess livell lill-kumpaniji mhux integrati u lill-entitajiet ekonomiċi strutturati fil-forma ta' gruppi, iżda mhux li jiffavorixxu lil dawn tal-aħħar.

(128) Fl-aħħar nett, kieku l-Kummissjoni kellha taċċetta l-arugment tal-Belġju dwar dan il-punt, dan ikun ifisser li Stat Membru jista' jevadi r-regoli tal-Unjoni dwar l-għajnuna mill-Istat, sempliċiment billi jintroduċi eżenzjoni fil-Kodiċi Fiskali tiegħu.

6.3.1.3. Konklużjoni dwar is-sistema ta' referenza

(129) Bħala konklużjoni, is-sistema ta' referenza li għandha tiġi kkunsidrata biex jiġi stabbilit jekk l-eżenzjoni tal-qligħ eċċessiv għandhiex karattru selettiv jew le hija s-sistema tat-taxxa fuq il-kumpaniji fil-Belġju, li għandha l-għan li tintaxxa bl-istess mod il-qligħ tal-kumpaniji kollha residenti jew attivi permezz ta' stabbiliment permanenti fil-Belġju. Fil-fatt, peress li l-għan tal-iskema inkwistjoni huwa li taġġusta l-qligħ taxxabbli tal-kumpanija biex tinġabar it-taxxa fuq il-kumpaniji fil-Belġju skont is-sistema tat-taxxa fuq il-kumpaniji fil-Belġju, din is-sistema hija s-sistema ta' referenza li fir-rigward tagħha trid tiġi eżaminata l-iskema biex ikun stabbilit jekk ingħatax vantaġġ selettiv lill-benefiċjarji tagħha.

6.3.2. L-eżenzjoni tal-qligħ eċċessiv hija deroga mis-sistema ta' referenza

(130) Peress li issa huwa stabbilit li s-sistema komuni tat-taxxa fuq il-kumpaniji fil-Belġju hija s-sistema ta' referenza li fuqha trid tiġi vvalutata l-iskema inkwistjoni, jeħtieġ li jkun iddeterminat jekk l-eżenzjoni tal-qligħ eċċessiv hijiex deroga minn din is-sistema ta' referenza, li tirriżulta fi trattament differenti bejn il-kumpaniji li jkunu f'sitwazzjoni legali u fattwali simili fid-dawl tal-għan imfittex minn din is-sistema.

(131) F'dak li jirrigwarda t-tieni stadju tal-analiżi tas-selettività, il-fatt li jiġi stabbilit jekk miżura fiskali hijiex deroga jew le mis-sistema ta' referenza ġeneralment imur id f'id mad-definizzjoni tal-vantaġġ mogħti minn din il-miżura lill-benefiċjarji tagħha. Fil-fatt, meta miżura fiskali tirriżulta fi tnaqqis mhux ġustifikat tat-taxxa dovuta mill-benefiċjarji li, fin-nuqqas ta' din il-miżura, ikollhom iħallsu taxxa ogħla taħt is-sistema ta' referenza, dan it-tnaqqis huwa kemm deroga mis-sistema ta' referenza kif ukoll vantaġġ mogħti mill-miżura fiskali.

(132) Il-Kummissjoni tikkunsidra li l-eżenzjoni tal-qligħ eċċessiv mogħti fuq il-bażi tal-Artikolu 185(2)(b) tas-CIR 92 hija deroga mis-sistema tat-taxxa fuq il-kumpaniji fil-Belġju u mhux is-sempliċi applikazzjoni ta' din is-sistema. Kif ser juru ż-żewġ subtaqsimiet li ġejjin, il-Kummissjoni tqis li din id-deroga tagħti vantaġġ selettiv lill-benefiċjarji tal-iskema inkwistjoni.

(133) L-ewwel nett, l-eżenzjoni tal-qligħ eċċessiv tvarja mis-sistema komuni ta' tassazzjoni tal-qligħ tal-kumpaniji prevista mis-sistema tat-taxxa fuq il-kumpaniji fil-Belġju, li taħtha l-entitajiet ta' kumpaniji residenti jew attivi permezz ta' stabbiliment permanenti fil-Belġju huma intaxxati fuq il-bażi tal-qligħ totali tagħhom, jiġifieri l-qligħ realment irreġistrat tagħhom, u mhux fuq il-bażi ta' livell ipotetiku ta' qligħ miksub bl-istima ta' “qligħ ta' distakkament aġġustat” għall-entità inkwistjoni. L-eżenzjoni tal-qligħ eċċessiv tagħti vantaġġ selettiv lill-entitajiet Belġjani ta' grupp li jibbenefika mill-iskema inkwistjoni għall-finijiet tal-Artikolu 107(1) tat-TFUE billi teżenta mit-taxxa fuq il-kumpaniji fil-Belġju parti mill-qligħ realment irreġistrat tagħhom (74).

(134) U barra minn hekk, u mingħajr preġudizzju għall-premessa preċedenti, irrispettivament mill-fatt li wieħed jista' jqis li s-sistema ta' referenza tinkludi regola ġenerali li tipprovdi li l-kumpaniji ta' grupp multinazzjonali residenti jew attivi permezz ta' stabbiliment permanenti fil-Belġju ma għandhomx ikunu intaxxati fuq qligħ realment irreġistrat li jaqbeż qligħ ta' distakkament, li mhuwiex il-każ (75), il-Kummissjoni tqis li l-eżenzjoni tal-qligħ eċċessiv hija applikazzjoni ħażina tal-prinċipju ta' distakkament u għalhekk devjazzjoni minnu, li huwa parti minn din is-sistema (76).

6.3.2.1. L-iskema inkwistjoni tagħti vantaġġ selettiv lill-benefiċjarji tagħha billi tidderoga mis-sistema komuni tat-taxxa fuq il-kumpaniji fil-Belġju

(135) Vantaġġ ekonomiku jista' jingħata billi jitnaqqas b'diversi modi l-piż tat-taxxa ta' impriża u, b'mod partikolari, billi titnaqqas il-bażi taxxabbli jew l-ammont tat-taxxa dovuta (77). Kif spjegat fit-Tasima2.1, l-iskema ta' eżenzjoni tal-qligħ eċċessiv tippermetti lill-entitajiet residenti jew attivi permezz ta' stabbiliment permanenti fil-Belġju li jifformaw parti minn grupp multinazzjonali li jnaqqsu t-taxxa tagħhom dovuta fil-Belġju billi jnaqqsu l-qligħ imsejjaħ “eċċessiv” mill-qligħ realment irreġistrat. Dan il-qligħ eċċessiv huwa kkalkulat billi wieħed jistma l-qligħ medju ipotetiku li impriża indipendenti li twettaq attivitajiet simili tista' tagħmel f'ċirkustanzi simili. Id-differenza bejn dan il-qligħ realment irreġistrat tal-entità u dan il-qligħ medju ipotetiku mbagħad jiġi tradott f'persentaġġ ta' eżenzjoni tal-qligħ qabel it-taxxa biex jinkiseb persentaġġ tal-qligħ eċċessiv medju fuq perjodu propost. Dan il-persentaġġ jirrappreżenta l-bażi taxxabbli deċiża għall-benefiċjarju taħt l-iskema inkwistjoni għall-ħames snin li matulhom id-deċiżjoni bil-quddiem torbot lid-dipartiment tat-taxxa.

(136) L-eżenzjoni tal-qligħ eċċessiv madankollu mhijiex aċċessibbli għall-entitajiet kollha ta' kumpaniji li jinsabu f'sitwazzjoni legali u fattwali simili li, fid-dawl tal-għan tas-sistema tat-taxxa fuq il-kumpaniji fil-Belġju li huwa li jiġi intaxxat id-dħul tal-kumpaniji, jikkorrispondi għal kumpaniji kollha soġġetti għat-taxxa fuq il-kumpaniji fil-Belġju. Fil-fatt, is-sistema tat-taxxa fuq il-kumpaniji fil-Belġju ma tinkludi ebda prinċipju u lanqas regola li tippermetti l-eżenzjoni fiskali tal-qligħ realment irreġistrat li jaqbeż livell ipotetiku ta' qligħ ta' distakkament (78). L-Artikolu 185(2)(b) tas-CIR 92, invokat mill-Belġju biex tagħti l-eżenzjoni tal-qligħ eċċessiv taħt l-iskema inkwistjoni, la għandu din it-tifsira u lanqas dan l-għan. L-iskema inkwistjoni hija pjuttost deroga mir-regola ġenerali prevista mil-liġi fiskali Belġjana li tgħid li l-qligħ realment irreġistrat huwa intaxxat.

(137) Għaldaqstant, il-Kummissjoni tikkonferma l-opinjoni espressa fil-premessa 89 tad-deċiżjoni tal-ftuħ, jiġifieri li l-iskema inkwistjoni hija selettiva f'diversi livelli u għal diversi raġunijiet.

(138) L-ewwel nett, l-eżenzjoni tal-qligħ eċċessiv hija aċċessibbli biss għall-entitajiet li jifformaw parti minn grupp multinazzjonali, u mhux għall-entitajiet indipendenti jew li jifformaw parti minn gruppi nazzjonali ta' kumpaniji. Fil-fatt, minħabba li l-iskema inkwistjoni hija bbażata fuq l-Artikolu 185(2)(b) tas-CIR 92, li jillimita l-applikazzjoni tal-eżenzjoni — u l-għoti ta' deċiżjoni bil-quddiem meħtieġa biex wieħed jibbenefika mill-eżenzjoni — għall-entitajiet involuti fi tranżazzjonijiet transfruntiera, l-entitajiet Belġjani li jifformaw parti minn grupp multinazzjonali biss jistgħu jibbenefikaw minn din l-eżenzjoni tal-qligħ eċċessiv. Fi kliem ieħor, il-vantaġġ ekonomiku mogħti lill-benefiċjarji taħt l-iskema inkwistjoni huwa selettiv de jure, peress li huwa aċċessibbli biss għall-entitajiet li jappartjenu għal grupp multinazzjonali, u mhux għall-entitajiet indipendenti jew li jifformaw parti minn grupp nazzjonali ta' kumpaniji. B'mod partikolari, l-entitajiet li jifformaw parti minn grupp nazzjonali ta' kumpaniji jistgħu jaġixxu wkoll bħala imprendituri ċentrali wara riorganizzazzjoni nazzjonali u jistgħu għalhekk jargumentaw ukoll li l-qligħ realment irreġistrat tagħhom wara din ir-riorganizzazzjoni huwa ogħla minn qligħ medju ipotetiku li kumpanija indipendenti li twettaq attivitajiet simili tista' tistenna li tirreġistra bil-ħolqien (allegat) ta' sinerġiji jew ekonomiji ta' skala fil-livell nazzjonali. Madankollu, b'differenza mill-imprendituri ċentrali bbażati fil-Belġju tal-kompetituri internazzjonali tagħhom li jittrattaw ma' kumpaniji barranin assoċjati tal-grupp, dawn l-entitajiet ma jistgħux jibbenefikaw mill-iskont fuq il-bażi taxxabbli tagħhom previst mill-iskema inkwistjoni f'każ ta' qligħ eċċessiv, peress li dawn l-entitajiet ma jaqgħux taħt l-Artikolu 185(2)(b) tas-CIR 92.

(139) It-tieni nett, biex wieħed ikun jista' jibbenefika mill-eżenzjoni tal-qligħ eċċessiv taħt l-iskema inkwistjoni, is-Servizz tad-Deċiżjonijiet bil-Quddiem irid jagħti l-awtorizzazzjoni minn qabel fil-forma ta' deċiżjoni bil-quddiem u din l-awtorizzazzjoni tista' tinkiseb biss għas-sitwazzjonijiet jew l-operazzjonijiet futuri li għadhom ma pproduċewx effetti fuq it-taxxa u mhux għal sitwazzjonijiet eżistenti. Is-sistema ta' deċiżjoni bil-quddiem għat-taxxa introdotta fil-Kodiċi tat-Taxxa Belġjana mil-Liġi tal-24 ta' Diċembru 2002 tipprovdi, fil-fatt, li deċiżjoni bil-quddiem tapplika biss “għal sitwazzjoni jew operazzjoni partikolari li għadha ma pproduċietx effetti fuq it-taxxa” għall-kontribwent ikkonċernat (79). B'mod aktar preċiż, kontribwent mhuwiex intitolat li jitlob deċiżjoni bil-quddiem li tkopri l-konsegwenzi fiskali tas-sitwazzjoni attwali tiegħu, huma biss l-implikazzjonijiet fiskali ta' “sitwazzjoni ġdida” li jistgħu jkunu koperti minn deċiżjoni fiskali bil-quddiem. Dawn il-kundizzjonijiet japplikaw ukoll għad-deċiżjonijiet fiskali bil-quddiem li jagħtu eżenzjoni tal-qligħ eċċessiv taħt l-iskema inkwistjoni. Fil-fatt, fil-kampjun ta' deċiżjonijiet bil-quddiem li jagħtu eżenzjoni tal-qligħ eċċessiv analizzat mill-Kummissjoni, kull deċiżjoni bil-quddiem kienet issemmi investimenti kbar u/jew il-ħolqien ta' impjiegi u/jew ir-rilokazzjoni tal-attivitajiet fil-Belġju (80). Dawn l-elementi mhumiex espliċitament imsemmija bħala kundizzjonijiet għall-għoti tal-eżenzjoni tal-qligħ eċċessiv fuq il-bażi tal-Artikolu 185(2)(b) tas-CIR 92, iżda huma essenzjali biex wieħed ikun jista' jibbenefika minn deċiżjoni bil-quddiem, li huwa obbligatorju għall-applikazzjoni tal-eżenzjoni tal-qligħ eċċessiv. L-obbligu tas-“sitwazzjoni ġdida”, li jirriżulta mill-obbligu li wieħed jitlob deċiżjoni bil-quddiem minn qabel biex ikun jista' jibbenefika mill-eżenzjoni tal-qligħ eċċessiv (81), jiġġenera għalhekk bi dritt selettività bejn il-gruppi multinazzjonali li jibdlu l-mudell ta' negozju tagħhom billi jintroduċu attivitajiet ġodda fil-Belġju u l-operaturi ekonomiċi l-oħrajn kollha (inklużi l-gruppi multinazzjonali) li jkomplu jsegwu mudelli ta' negozju eżistenti fil-Belġju.

(140) It-tielet nett, l-iskema ta' eżenzjoni tal-qligħ eċċessiv teżenta l-qligħ li — allegatament — jirriżulta minn sinerġiji, ekonomiji ta' skala jew vantaġġi oħrajn li jiġu mill-appartenenza għal grupp multinazzjonali. Għalkemm il-gruppi ta' kumpaniji kollha jistgħu jistennew dawn il-vantaġġi, dawk l-entitajiet biss li jappartjenu għal grupp multinazzjonali kbir biżżejjed biex jiġġenera qligħ sinifikanti minn sinerġiji, ekonomiji ta' skala jew vantaġġi oħrajn fi ħdan il-grupp huma mħeġġa jiksbu deċiżjoni bil-quddiem taħt l-iskema inkwistjoni. Ir-raġuni hija li l-proċess biex tinkiseb deċiżjoni bil-quddiem jeħtieġ applikazzjoni dettaljata li tippreżenta s-sitwazzjoni ġdida li tiġġustifika l-eżenzjoni, b'dettalji dwar il-preżenza tal-entità f'termini ta' impjiegi u li tipprovdi studju sħiħ tal-qligħ eċċessiv, li huwa ferm aktar restrittiv għall-gruppi ta' kumpaniji żgħar milli għall-kumpaniji l-kbar. Is-sinerġiji u t-tfaddil ta' spejjeż invokati fl-applikazzjonijiet għad-deċiżjonijiet bil-quddiem jeħtieġu effettivament li l-ambitu u d-daqs tal-attivitajiet ikunu kbar biżżejjed biex jiġġustifikaw it-talba għal deċiżjoni bil-quddiem. Fil-fatt, bi tweġiba għal mistoqsija tal-Kummissjoni, il-Belġju ma setax jipprovdi eżempju wieħed ta' eżenzjoni ta' qligħ eċċessiv mitluba u miksuba minn entità Belġjana li tifforma parti minn grupp multinazzjonali żgħir. Fi kliem ieħor, l-iskema inkwistjoni hija wkoll selettiva de facto minħabba li dawk l-entitajiet Belġjani biss li jifformaw parti minn grupp multinazzjonali kbir, jew tal-inqas medju, jistgħu effettivament jibbenefikaw mill-eżenzjoni tal-qligħ eċċessiv, u mhux l-entitajiet li jifformaw parti minn grupp multinazzjonali żgħir.

(141) B'konklużjoni ta' dan, minħabba li l-iskema inkwistjoni tippermetti biss lill-entitajiet Belġjani li jifformaw parti minn grupp multinazzjonali kbir biżżejjed li jwettaq attivitajiet ġodda fil-Belġju li jnaqqsu l-bażi tat-taxxa taxxabbli tagħhom billi jnaqqsu l-hekk imsejjaħ qligħ “eċċessiv” mill-qligħ realment irreġistrat tagħhom, jeħtieġ ikun ikkunsidrat li din l-iskema tipprovdi vantaġġ selettiv lil dawn l-entitajiet għall-finjiet tal-Artikolu 107(1) tat-TFUE. Fil-fatt, bit-tnaqqis tal-ammont ta' taxxa normalment dovuta taħt is-sistema komuni ta' tassazzjoni tal-qligħ tal-kumpaniji, l-eżenzjoni tal-qligħ eċċessiv tnaqqas piż mill-baġit ta' dawn l-entitajiet Belġjani li normalment ikollhom iġorru, u b'hekk tagħtihom vantaġġ selettiv.

(142) Il-Belġju jiġġustifika d-differenza fit-trattament mogħti mill-iskema inkwistjoni billi jirreferi għas-sentenza tal-Qorti Ġenerali tas-7 ta' Novembru 2014 fil-Kawża T-399/11 u billi jargumenta li l-fatt li miżura tkun limitata għall-multinazzjonali mhuwiex biżżejjed biex wieħed jikkonkludi li hija selettiva, peress li dan il-grupp ta' kumpaniji, b'differenza mill-kumpaniji offshore, ma għandhomx karatteristiċi komuni f'termini ta' settur ekonomiku, attività, importanza tal-karta tal-bilanċ, l-għadd ta' impjegati jew ta' pajjiżi fejn huma stabbiliti (82). Madankollu, is-sentenza li għaliha jirreferi l-Belġju mhux biss hija kkontestata (83), iżda lanqas biss tapplika għall-iskema inkwistjoni, peress li kienet tirrigwarda l-kwistjoni ta' jekk vantaġġ fiskali relatat ma' tranżazzjonijiet finanzjarji partikolari kienx selettiv, filwaqt li l-iskema inkwistjoni tirrigwarda vantaġġi mogħtija lil ċerti kategoriji speċifiċi ta' kumpaniji. Fil-fatt, fis-sentenza li jirreferi għaliha l-Belġju, il-Qorti Ġenerali qieset li miżura fiskali li tiffavorixxi x-xiri ta' sussidjarji barranin minflok sussidjarji nazzjonali ma tinvolvi ebda vantaġġ selettiv għall-finijiet tal-Artikolu 107(1) tat-TFUE peress li a priori ma tipprojbixxi lil ebda kategorija ta' impriżi li jibbenefikaw minnha. Għall-kuntrarju, ċerti kategoriji ta' impriżi biss jistgħu jibbenefikaw mill-iskema ta' eżenzjoni tal-qligħ eċċessiv, jiġifieri l-entitajiet li jifformaw parti minn grupp multinazzjonali kbir biżżejjed u li jwettaq attivitajiet ġodda fil-Belġju.

(143) Il-Kummissjoni ma tikkunsidrax lanqas, kif jgħid il-Belġju, li l-vantaġġ selettiv huwa marbut man-nuqqas ta' tassazzjoni barra l-pajjiż tal-qligħ eżentat fil-Belġju, peress li huwa l-Belġju li qed inaqqas b'mod unilaterali l-bażi taxxabbli tal-entità Belġjana tal-grupp li qed tibbenefika mill-iskema inkwistjoni, irrispettivament mit-tassazzjoni effettiva jew allegata tal-istess qligħ minn Stat Membru. Fi kwalunkwe każ, l-Artikolu 107(1) tat-TFUE jipprojbixxi l-għoti ta' għajnuna mill-Istat minn Stat Membru. Għaldaqstant, il-kwistjoni ta' jekk skema speċifika tagħtix vantaġġ lill-benefiċjarji tagħha għandha tkun ivvalutata fid-dawl tal-azzjonijiet tal-Istat Membru inkwistjoni, jiġifieri l-Belġju. Din il-valutazzjoni ma għandhiex tqis l-effett newtrali jew negattiv possibbli tal-iskema fuq il-kumpaniji l-oħrajn tal-grupp minħabba t-trattament tagħhom minn Stati Membri oħrajn.

6